ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ಕಾಫಿ
ಮೂಲದೊಡನೆ ಪರಿಶೀಲಿಸಿ
ಕಾಫಿ

ರೂಬಿಯೇಸೀ ಕುಟುಂಬದ ಕಾಫೀಯ ಜಾತಿಯ ಉಷ್ಣವಲಯ ನಿವಾಸಿಯಾದ ನಿತ್ಯಹರಿದ್ವರ್ಣದ ಪೊದೆ ಸಸ್ಯ ಅಥವಾ ಪುಟ್ಟ ಮರ; ಹಾಗೂ ಅದರ ಬೀಜಗಳನ್ನು ಹುರಿದು ಪುಡಿಮಾಡಿ ಅದರಿಂದ ತಯಾರಿಸಿದ ಉತ್ತೇಜಕ ಪಾನೀಯ-ಇವುಗಳ ಒಟ್ಟು ಹೆಸರು. ರೂಢಿಯ ಮಾತಿನಲ್ಲಿ ಕಾಫಿಗಿಡ, ಕಾಫಿಹೂ, ಕಾಫಿಹಣ್ಣು ಕಾಫಿಬೀಜ, ಕಾಫಿ (ಪಾನೀಯ) ಎಂಬವು ಪ್ರಚಲಿತವಾಗಿವೆ. ಕಾಫೀಯ ಜಾತಿಯಲ್ಲಿ ಸುಮಾರು 45 ಪ್ರಭೇದಗಳಿವೆ. ಇವುಗಳಲ್ಲಿ ಆರ್ಥಿಕಪ್ರಾಮುಖ್ಯ ಪಡೆದಿರುವವು ಮತ್ತು ಹೆಚ್ಚಿನ ಬೇಸಾಯದಲ್ಲಿರುವುವು ಕಾಫಿಯ ಅರ್ಯಾಬಿಕ, ಕಾ. ಕ್ಯಾನಿಪೊರ, ಕಾ. ಲೈಬೀರಿಕ, ಕಾ. ರೇಸಿಮೋಸ, ಕಾ. ಅಬೆಯಾಕುಟೆ ಮತ್ತು ಕಾ. ಡೆವಿವ್ರಿ, ಪ್ರಪಂಚದ ಕಾಫಿಯ ಉತ್ಪನ್ನದ 75% ಭಾಗವನ್ನು ಅರ್ಯಾಬಿಕ ಪ್ರಭೇದದಿಂದಲೂ, 15%-20% ಭಾಗವನ್ನು ಕ್ಯಾನಿಫೊರ ಪ್ರಭೇದದಿಂದಲೂ ಪಡೆಯಲಾಗುತ್ತದೆ.

 ಸಸ್ಯಶಾಸ್ತ್ರೀಯ ವಿವರಣೆ: ಕಾಫಿಗಿಡ ಸುಮಾರು 6'-15' ಎತ್ತರಕ್ಕೆ ಬೆಳೆಯುತ್ತದೆ. ಕಾಫಿ ತೋಟಗಳಲ್ಲಿ ಸಾಮಾನ್ಯವಾಗಿ ಹಣ್ಣುಗಳನ್ನು ಬಿಡಿಸಲು ಅನುಕೂಲವಾಗುವಂತೆ ಇದನ್ನು ಆಗಾಗ್ಗೆ ಕತ್ತರಿಸಿ 6' ಗಿಂತ ಎತ್ತರ ಬೆಳೆಯದಂತೆ ನೋಡಿಕೊಳ್ಳುತ್ತಾರೆ. ಕತ್ತರಿಸದೆ ಹಾಗೆಯೇ ಬಿಟ್ಟಲ್ಲಿ ಸುಮಾರು 20'-25' ಎತ್ತರಕ್ಕೆ ಬೆಳೆದು ಸಣ್ಣ ಮರವಾಗುವುದುಂಟು. ಎಲೆಗಳು ಅಂಡಾಕಾರವಾಗಿವೆ. ಇವುಗಳ ಜೋಡಣೆ ಅಭಿಮುಖ ಮಾದರಿಯದು. ಒಂದೊಂದು ಎಲೆಯೂ ಸುಮಾರು 6" ಉದ್ದ ಮತ್ತು 3" ಅಗಲ ಇದೆ. ಅಂಚು ಅಲೆಯಂತೆ. ಹೂಗಳು ಎಲೆಗಳ ಕಂಕುಳಲ್ಲಿ ಮೂಡುವ ಮಧ್ಯಾರಂಭಿ ಮಾದರಿಯ ಹೂಗೊಂಚಲುಗಳಲ್ಲಿ ಸಮಾವೇಶಗೊಂಡಿವೆ. ಹೂಗಳ ಬಣ್ಣ ಅಚ್ಚ ಬಿಳಿ, ಅವಕ್ಕೆ ನವಿರಾದ ಸುವಾಸನೆಯೂ ಇದೆ. ಕಾಫಿಗಿಡ ಹೂ ಬಿಡುವ ಕಾಲ ಮಾರ್ಚ್-ಏಪ್ರಿಲ್ ತಿಂಗಳುಗಳು, ಹೂ ಬಿಡುವುದಕ್ಕೆ ಮುಂಚೆ ಒಂದು ಸಲ ಮಳೆ ಬೀಳಬೇಕು. ಇದಕ್ಕೆ ಹೂಮಳೆ ಅಥವಾ ಅರಳುಮಳೆ (ಬ್ಲಾಸಂ ಷವರ್) ಎಂದೇ ಕಾಫಿ ತೋಟಗಾರರ ಪರಿಭಾಷೆಯಲ್ಲಿ ಹೆಸರು. ಮಳೆ ಬಾರದಿದ್ದರೆ ಹೂ ಅರಳುವುದೇ ಇಲ್ಲ. ಹೂ ಅರಳಿದಾಗ ಕಾಫಿಗಿಡ ಅತಿರಮ್ಯವಾಗಿ ಕಾಣುತ್ತದೆ. ಒಂದೊಂದು ಹೂವಿನಲ್ಲಿ 5 ಪುಷ್ಪಪತ್ರಗಳು, 5 ಪುಷ್ಪದಳಗಳು, 5 ಕೇಸರಗಳು ಮತ್ತು 2 ಕಾರ್ಪೆಲ್‍ಗಳಿಂದ ಕೂಡಿದ ನೀಚಸ್ಥಾನದ ಅಂಡಾಶಯ ಇವೆ. ಅಂಡಾಶಯದಲ್ಲಿ 2 ಕೋಣೆಗಳೂ ಒಂದೊಂದು ಕೋಣೆಯಲ್ಲಿ ಅಕ್ಷಸ್ಥ ಅಂಡಕಾಧಾರಕ್ಕೆ ಅಂಟಿಕೊಂಡ ಒಂದೊಂದು ಅಂದಕವೂ ಇವೆ. ಕಾಫಿ ಎರಡು ಬೇಳೆಗಳುಳ್ಳ ಅಷ್ಟಿಫಲ (ಡ್ರೂಪ್). ಕಾಯಿ ಚಿಕ್ಕದಿದ್ದಾಗ ಹಸಿರಾಗಿದ್ದು ಬಲಿಯುತ ಹೋದಂತೆ ಹಳದಿ ಮತ್ತು ಕಿತ್ತಳೆ ಬಣ್ಣಕ್ಕೆ ತಿರುಗಿ ಪೂರ್ಣ ಮಾಗಿದಾಗ ಕಡುಗೆಂಪು ಬಣ್ಣವನ್ನು ತಾಳುತ್ತದೆ. ಚೆಂಬವಳಗಳ ಗುಚ್ಛಗಳನ್ನು ಪೋಣಿಸಿದಂತೆ ಕಾಣುವ ಈ ದೃಶ್ಯ ಅದ್ವೀತಿಯ. ಕಾಫಿಬೀಜಗಳನ್ನು ಚೆರಿಗಳೆನ್ನುತ್ತಾರೆ. ಬೀಜಗಳ ಸುತ್ತ ತೆಳುವಾದ ಒಂದು ಪೊರೆಸಹಿತವಾದ ಬೀಜಕ್ಕೂ ಪಾರ್ಚ್‍ಮೆಂಟ್ ಎಂದೇ ಹೆಸರು. ಬೀಜ ಒಣಗಿದಾಗ ಈ ಪೊರೆ ಸುಲಭವಾಗಿ ಬಿರಿದು ಹೋಗುತ್ತದೆ. ಬೀಜಗಳ ಹಳದಿ ಬಣ್ಣದ ತಿರುಳಿದೆ.

 ಕಾಫಿಯ ಇತಿಹಾಸ: ಕಾಫಿ ಎಂಬ ಹೆಸರು ಬಹುಶಃ ಅರಬ್ಬೀ ಪದವಾದ ಕಹ್‍ವ ಎಂಬುದರಿಂದ ಬಂದಿರಬಹುದು. ಇನ್ನೊಂದು ಅಭಿಪ್ರಾಯದಂತೆ ನೈಋತ್ಯ ಇಥಿಯೋಪಿಯದ (ಅಬಿಸೀನಿಯ) ಕಾಫ ಎಂಬ ಪ್ರಾಂತ್ಯದ ಹೆಸರಿನಿಂದ ಬಂದುದಾಗಿದೆ. ಅಬಿಸೀನಿಯ ಕಾಫಿಗಿಡದ ಉಗಮಸ್ಥಾನವೆಂದು ಹೆಸರಾಗಿದೆ. ಪ್ರಪಂಚದ ವಿವಿಧ ಭಾಷೆಗಳಲ್ಲಿ ಕಾಫಿಗೆ ಮೂಲ ಹೆಸರಿನ ವಿವಿಧ ರೂಪಗಳ ಹೆಸರುಗಳು ಬಳಕೆಯಲ್ಲಿವೆ. ಲ್ಯಾಟಿನ್ ಭಾಷೆಯಲ್ಲಿರುವ ವೈಜ್ಞಾನಿಕ ಹೆಸರಾದ ಕಾಫೀಯ ಎಂಬ ಪದವೂ ಮೂಲ ಕಹ್‍ವ ಅಥವಾ ಕಾಫ ಪದವನ್ನೇ ಹೋಲುತ್ತದೆ.

 ಕಾಫಿ ಪಾನೀಯದ ಸೇವನೆ ಹೇಗೆ ಆರಂಭವಾಯಿತು ಎಂಬುದರ ಬಗ್ಗೆ ಸರಿಯಾಗಿ ಗೊತ್ತಿಲ್ಲ. ಬಹುಶಃ ಅರಬ್ಬೀಯರೇ ಇದರ ಸೇವನೆಯನ್ನು ಮೊಟ್ಟ ಮೊದಲಿಗೆ ಪ್ರಾರಂಭಿಸಿರಬೇಕು. ಇದರ ಇತಿಹಾಸ ಗತಕಾಲದ ಗರ್ಭದಲ್ಲಿ ಅಸ್ಪಷ್ಟವಾಗಿಯೂ ನಿಗೂಢವಾಗಿಯೂ ಹುದುಗಿದೆಯಾದರೂ ಕಾಫಿಗಿಡ ಬೆಳಕಿಗೆ ಬಂದ ಬಗ್ಗೆ ಹಲವಾರು ದಂತಕಥೆಗಳಿವೆ. ಅರೇಬಿಯದ ಕಲ್ದಿ ಎಂಬ ಆಡು ಕಾಯುವವನು ತನ್ನ ಆಡುಗಳು ಯಾವುದೋ ಒಂದು ಗಿಡದ ಹಣ್ಣುಗಳನ್ನು ಸೇವಿಸಿ ಉಲ್ಲಾಸಭರಿತನಾದನೆಂದೂ ಅನಂತರ ಹಣ್ಣುಗಳನ್ನು ಸಂಗ್ರಹಿಸಿ ಬೇರೆಯರಿಗೆ ಕೊಟ್ಟನೆಂದೂ ಐತಿಹ್ಯವಿದೆ. ಮುಂದೆ ಕಾಫಿಬೀಜದ ಉತ್ತೇಜಕ ಗುಣಗಳು ಬೆಳಕಿಗೆ ಬಂದಂತೆ ಅದರ ಬಳಕೆಯೂ ಹೆಚ್ಚುತ್ತ ಬಂದಿತು. ಮೊದಮೊದಲು ಇದರ ಬಳಕೆ ಕೇವಲ ಧಾರ್ಮಿಕ ಸಮಾರಂಭಗಳಲ್ಲಿ ಮಾತ್ರ ಇದ್ದು ಹಲವಾರು ಕಟ್ಟಳೆಗಳಿಂದ ನಿರ್ಬಂಧಿತವಾಗಿತ್ತು. ಅಲ್ಲದೆ ಅರೇಬಿಯದಲ್ಲಿ ಧಾರ್ಮಿಕ ಗುರುಗಳು ಇದನ್ನೊಂದು ಮಾದಕದ್ರವ್ಯವೆಂದು ಪರಿಗಣಿಸಿ ಇದರ ಸೇವನೆಯನ್ನು ನಿಷೇಧಿಸಿದ್ದೂ ಉಂಟು. ಆದರೆ ತನ್ನ ಚೇತೋಹಾರಿ ಗುಣಗಳಿಂದಾಗಿ ಕಾಫಿ ಬಲು ಬೇಗ ಜನಪ್ರಿಯವಾಯಿತು. ಕ್ರಮೇಣ ಕಾಫಿ ಅರೇಬಿಯದಿಂದ ಪ್ರಪಂಚದ ಬೇರೆ ದೇಶಗಳಿಗೂ ಹರಡಿತು. ಕಾಫಿಬೀಜ ಮತ್ತು ಪಾನೀಯದೊಂದಿಗೇ ಕಾಫಿಗಿಡ ಯೂರೋಪ್, ದಕ್ಷಿಣ ಅಮೆರಿಕ ಹಾಗೂ ಏಷ್ಯಗಳಿಗೆ ಹರಡತೊಡಗಿತು. ಕಾಫಿಗಿಡ ಮೂಲತಃ ಅಬಿಸೀನಿಯ ದೇಶದ್ದು. ಕಾಫಿಯ ಬಳಕೆಯನ್ನು ಕಂಡುಕೊಂಡ ಮೇಲೆ ಇದನ್ನು ಪರ್ಷಿಯಕ್ಕೆ (ಇರಾನ್) ತೆಗೆದುಕೊಂಡು ಹೋಗಲಾಯಿತು. 15ನೆಯ ಶತಮಾನದ ವೇಳೆಗೆ ಕಾಫಿ ಮೆಕ್ಕಾಕ್ಕೂ ಅಲ್ಲಿಂದ ಈಜಿಪ್ಟಿಗೂ ಬಂತು. ಸುಮಾರು 200 ವರ್ಷಗಳ ಕಾಲ ಅರೇಬಿಯದಲ್ಲೇ ಇದ್ದ ಕಾಫಿಗಿಡ ಸುಮಾರು 16-17ನೆಯ ಶತಮಾನಗಳ ವೇಳೆಗೆ ಯೂರೋಪಿಗೆ ಹರಡಿತು. ತುರ್ಕಿಯಲ್ಲಿ ವ್ಯಾಪಾರ ಮಾಡುತ್ತಿದ್ದ ಎಡ್ವರ್ಡ್ ಎಂಬಾತ 1652ರಲ್ಲಿ ಇಂಗ್ಲೆಂಡಿಗೆ ಕಾಫಿಯನ್ನು ತಂದು ಬೆಳೆಸಿದ. 1693ರಲ್ಲಿ ಫಾನ್ ಹಾರ್ನ್ ಇದನ್ನು ಬಟೇವಿಯಕ್ಕೆ ತಂದು ರೂಢಿಸಿದ. ಅಲ್ಲಿಂದ ಫ್ರಾನ್ಸ್ ಮತ್ತು ವೆಸ್ಟ್ ಇಂಡೀಸ್ ದ್ವೀಪಗಳಿಗೆ ಕಾಫಿಯ ಬೆಳೆ ಹರಡಿತು. 16ನೆಯ ಶತಮಾನದ ಕೊನೆಯಲ್ಲಿ ಇಲ್ಲವೆ 17ನೆಯ ಶತಮಾನದ ಆದಿಯಲ್ಲಿ ಇದು ಭಾರತ, ಸಿಂಹಳ ಮತ್ತು ಈಸ್ಟ್ ಇಂಡೀಸ್ ದ್ವೀಪಗಳಿಗೆ ಕಾಲಿಟ್ಟಿತು. 1870ರ ವರೆಗೆ ಈ ಮೂರು ದೇಶಗಳು ಮಾತ್ರ ಕಾಫಿಯ ಉತ್ಪಾದನೆಗೆ ಹೆಸರಾಗಿದ್ದವು. 1871ರಲ್ಲಿ ಫಾದರ್ ವಿಲ್ಲಿಪೊ ಎಂಬ ಕ್ರೈಸ್ತ ಪಾದ್ರಿ ಬ್ರೆಜಿóಲ್‍ನಲ್ಲಿನ ಸೇಂಟ್ ಅಂಥೋನಿ ಮಾನೆಸ್ಟರಿಗೆ ಕಾಫಿಯನ್ನು ತಂದು ಬೆಳೆಸಲಾರಂಭಿಸಿದ. ಅಲ್ಲಿಂದೀಚೆಗೆ ಕಾಫಿ ಪ್ರಪಂಚದ ಉಳಿದ ಉಷ್ಣವಲಯದ ಪ್ರದೇಶಗಳಿಗೆ ಹರಡಿ ಇಂದು ಕೊಂಲಂಬಿಯ, ಕೀನ್ಯ, ಐವರಿ ಕೋಸ್ಟ್ ಎಲ್ ಸಾಲ್ವಡಾರ್, ಜಾವ, ಕಾಸ್ಟರೀಕ, ಮೊಜಾóಂಬಿಕ್. ಪೂರ್ವ ಆಫ್ರಿಕ, ಕಾಂಗೋ, ಮೆಕ್ಸಿಕೋ, ಕ್ಯಾಮರೂನ್ ಮುಂತಾದ ದೇಶಗಳಲ್ಲಿ ವ್ಯವಸಾಯದಲ್ಲದೆ. ಭಾರತಕ್ಕೆ ಇದು ಬಂದುದರ ಬಗ್ಗೆ ಸ್ವಾರಸ್ಯವಾದ ಕಥೆಯಿದೆ. ಇದರ ತೋಟಗಾರಿಕೆ ಮೊಟ್ಟ ಮೊದಲು ಆರಂಭವಾದುದು. ಮೈಸೂರು ರಾಜ್ಯದ ಚಿಕ್ಕಮಗಳೂರು ಜಿಲ್ಲೆಯ ಬಾಬಾಬುಡನ್‍ಗಿರಿ ಬೆಟ್ಟದ ಮೇಲೆ. ಮಹಮ್ಮದೀಯರ ಗುರುಗಳಾದ ಬಾಬಾಬುಡನ್ ಸಾಹೇಬರು ಮೆಕ್ಕಾದಿಂದ ಬರುವಾಗ ಏಳು ಕಾಫಿಬೀಜಗಳನ್ನು ತಂದು ಬಾಬಾಬುಡನ್‍ಗಿರಿಯಲ್ಲಿ ತಮ್ಮ ಆಶ್ರಮದಲ್ಲಿ ನೆಟ್ಟರೆಂದೂ ಈ ಬೀಜಗಳಿಂದ ಹುಟ್ಟಿದ ಕಾಫಿ ಸಸಿಗಳೇ ಭಾರತದಲ್ಲಿನ ಈಗಿನ ಕಾಫಿ ತೋಟಗಳಿಗೆಲ್ಲ ಮೂಲವೆಂದು ಹೇಳಲಾಗಿದೆ. ಈಗ ಭಾರತದಲ್ಲಿ ಕಾಫಿಯನ್ನು ಮೈಸೂರು ರಾಜ್ಯದ ಚಿಕ್ಕಮಗಳೂರು, ಹಾಸನ, ಕೊಡಗು ಜಿಲ್ಲೆ, ಕೊಂಚ ದಕ್ಷಿಣ ಕನ್ನಡ ಜಿಲ್ಲೆ, ಬಿಳಿಗಿರಿರಂಗನ ಬೆಟ್ಟ-ಈ ಸ್ಥಳಗಳಲ್ಲಿಯೂ ಕೇರಳದ ವೈನಾಡು, ನೆಲ್ಲಿಯಂಪತಿ, ಕೊಟ್ಟಾಯಂಗಳಲ್ಲೂ ತಮಿಳುನಾಡಿನ ನೀಲಗಿರಿ, ಪಳನಿ, ಶೆವರಾಯ್ ಮತ್ತು ಮಹೇಂದ್ರಗಿರಿ ಬೆಟ್ಟಗಳಲ್ಲೂ ಆಂಧ್ರಪ್ರದೇಶದ ಪೂರ್ವ ಗೋದಾವರಿ ಜಿಲ್ಲೆ ಮತ್ತು ವಿಶಾಖಪಟ್ಟಣ ಜಿಲ್ಲೆಗಳಲ್ಲೂ ಬೆಳೆಸಲಾಗುತ್ತಿದೆ. ಅಲ್ಲದೆ ಒರಿಸ್ಸದ ಗುಡ್ಡಗಾಡು ಪ್ರದೇಶಗಳು, ಅಸ್ಸಾಂ, ಮೇಘಾಲಯಗಳ ಬೆಟ್ಟಪ್ರದೇಶಗಳು, ಕೊಂಚಮಟ್ಟಿಗೆ ತ್ರಿಪುರ ಮತ್ತು ಮಧ್ಯಪ್ರದೇಶಗಳಲ್ಲೂ ಕಾಫಿಯನ್ನು ಬೆಳೆಸುವ ಪ್ರಯತ್ನಗಳು ನಡೆಯುತ್ತಿವೆ.

 ವರ್ಗೀಕರಣ ಮತ್ತು ಬಗೆಗೆಳು: ಕಾಫಿ ಜಾತಿಯನ್ನು 4 ಮುಖ್ಯ ಭಾಗಗಳಾಗಿ ವಿಂಗಡಿಸಲಾಗಿದೆ-ಪ್ಯಾರಕಫೀಯ, ಅಗ್ರೊ ಕಾಫೀಯ, ಮಸ್ಕಾರೊ ಕಾಫೀಯ ಮತ್ತು ಯೂಕಾಫೀಯ. ಇವುಗಳಲ್ಲೆಲ್ಲ ಯೂಕಾಫೀಯ ಭಾಗವೇ ಬಹಳ ಮುಖ್ಯವಾದುದು. ಇದರಲ್ಲಿ ಸುಮಾರು 15 ಪ್ರಭೇದಗಳಿವೆ. ಇದನ್ನು 5 ಉಪಭಾಗಗಳಾಗಿ ವಿಂಗಡಿಸಲಾಗಿದೆ. ಇವು ಎರಿತ್ರೋಕಾಫೀಯ, ಪ್ಯಾಕಿಕಾಫೀಯ ಮೆಲಾನೊಕಾಫೀಯ, ನ್ಯಾನೋಕಾಫೀಯ ಮತ್ತು ಮೊಜಾಂಬಿಕಾಫೀಯ. ಇವುಗಳಲ್ಲಿ ಅತಿಮುಖ್ಯವಾದ ಉಪವಿಭಾಗ ಎರತ್ರೋಕಾಫಿಯ. ಪ್ರಪಂಚದಾದ್ಯಂತ ವ್ಯವಸಾಯದಲ್ಲಿರುವ ಬಹುಮುಖ್ಯ ಪ್ರಭೇದಗಳಾದ ಕಾ. ಅರ್ಯಾಬಿಕ ಮತ್ತು ಕಾ. ಕ್ಯಾನಿಫೊರಗಳು ಈ ಉಪವಿಭಾಗಕ್ಕೆ ಸೇರಿವೆ. ಕಾ. ಅರ್ಯಾಬಿಕದಲ್ಲಿ ಸುಮಾರು 27 ಬಗೆಗಳಿವೆ. ಇವುಗಳಲ್ಲಿ ಆರ್ಥಿಕ ದೃಷ್ಟಿಯಿಂದ ಮುಖ್ಯವಾದವು ಏಳು: ಟಿಪಿಕ, ಬೋರ್ಬಾನ್, ಮರಾಗೋಗೈಪ್, ಸೀರ, ಸೆಂಪರ್‍ವಿರೆನ್ಸ್, ಸಾನ್‍ರೇಮಾನ್, ಕ್ಯಾಟ್ಯುರ. ಇವೆಲ್ಲವೂ ಚತುರ್ಗುಣಿತ (ಟಿಟ್ರಪ್ಲಾಯಿಡ್) ಕ್ರೋಮೋಸೋóಮುಗಳನ್ನುಳ್ಳ ವಿಧಗಳು. ಕಾಫಿಯಲ್ಲಿನ ಕ್ರೋಮೋಸೋóಮುಗಳ ಸಂಖ್ಯೆ 11. ಅರ್ಯಾಬಿಕ ಪ್ರಭೇದದ ಎಲ್ಲ ವಿಧಗಳಲ್ಲೂ 44 ಕ್ರೋಮೋಸೋóಮುಗಳಿರುವುದರಿಂದ ಅವನ್ನು ಚತುರ್ಗುಣಿತ ಕ್ರೋಮೋಸೋóಮುಗಳುಳ್ಳ ವಿಧಗಳೆನ್ನುತ್ತಾರೆ. ಕಾಫಿಯಲ್ಲಿ ಪಂಚಗುಣಿತ (ಪೆಂಟಪ್ಲಾಯಿಡ್), ಷಡ್ಗುಣಿತ, ಅಷ್ಟಗುಣಿತ ಕ್ರೋಮೋಸೋóಮುಗಳುಳ್ಳ ಪ್ರಭೇದಗಳೂ ಇವೆ.

 ಮೇಲೆ ಹೇಳಿದ ಪ್ರಭೇದಗಳೆಲ್ಲ ಸ್ವಾಭಾವಿಕವಾದವು. ಇವಲ್ಲದೆ ತಳೀಕರಣ ವಿಧಾನಗಳಿಂದ ಮಾನವ ಪಡೆದ ಹಲವಾರು ತಳಿಗಳೂ ಇವೆ. ಕಾಫಿಯ ತಳೀಕರಣದ ಉದ್ದೇಶಗಳಲ್ಲಿ ಮುಖ್ಯವಾದವು ಇವು : 1 ಕಾಫಿಯ ಉತ್ಪನ್ನದ ಹೆಚ್ಚುವರಿ; 2 ಕಾಫಿಯ ಗುಣಮಟ್ಟದ ಏರಿದೆ; 3 ಕಾಫಿಗೆ ಅಂಟುವ ವಿವಿಧ ಬಗೆಯ ಬೂಷ್ಟು ಹಾಗೂ ಕೀಟ ಪಿಡುಗುಗಳ ನಿರೋಧ ; 4 ಕಾಫಿಯಲ್ಲಿನ ಕೆಫೀನ್ ಪ್ರಮಾಣವನ್ನು ಇಳಿಸುವುದು. ತಳೀಕರಣ ಪ್ರಯೋಗಗಳೆಲ್ಲ ಹೆಚ್ಚಾಗಿ ನಡೆದಿರುವುದು ಅರ್ಯಾಬಿಕ ಕಾಫಿ ಮತ್ತು ರೊಬಸ್ಟ ಕಾಫಿಗಳಲ್ಲೆ. ಪೋರ್ಚುಗಲ್, ಕೀನ್ಯ ಮತ್ತು ಫಿಲಿಪೀನ್ ದ್ವೀಪಗಳಲ್ಲಿ ಅರ್ಯಾಬಿಕ ಕಾಫಿಯ ಮೇಲೂ ಭಾರತ, ಕಾಂಗೋ, ಆಂಗೋಲ, ಉಗಾಂಡ, ಟಾಂಜಾóನಿಯಗಳಲ್ಲಿ ರೊಬಸ್ಟ ಮತ್ತು ಅರ್ಯಾಬಿಕ ಕಾಫಿಗಳ ಮೇಲೂ ಇಂಡೋನೇಷ್ಯ ಮತ್ತು ಐವರಿಕೋಸ್ಟ್‍ಗಳಲ್ಲಿ ರೊಬಸ್ಟ ಕಾಫಿಯ ಮೇಲೂ ಈ ಪ್ರಯೋಗಗಳು ನಡೆದಿವೆ. ಭಾರತದಲ್ಲಿ ಮೊದಮೊದಲು ತೋಟಗಾರಿಕೆಯಲ್ಲಿ ಬಳಸಲಾದ ತಳಿಗಳು ಚಿಕ್ಸ್ ಮತ್ತು ಕೂಗ್ರ್ಸ್, ಆದರೆ ಕ್ರಮೇಣ ಇವು ಕಾಫಿಗಿಡದ ಅರಿಸಿನ ರೋಗಕ್ಕೆ ಬಲುಬೇಗ ತುತ್ತಾಗುವುದು ಕಂಡುಬಂದಿತು. ಇದರಿಂದಾಗಿ ಕಾಫಿ ತೋಟಗಾರಿಕೆಯೇ ಹಾಳುಗುವಂತೆ ತೋರಿತು. ಆಗ ಖಾಸಗಿ ಬೆಳೆಗಾರರು ತಳೀಕರಣ ಪ್ರಯೋಗಗಳನ್ನು ಕೈಗೊಂಡು ನೇತ್ರಕೊಂಡ ಜಾಕ್‍ಸನ್ಸ್ , ಚಂದ್ರಪುರ ಮತ್ತು ಕೆಂಟ್ಸ್ ಎಂಬ ತಳಿಗಳನ್ನು ಅಭಿವೃದ್ಧಿಪಡಿಸಿದರು ಇವುಗಳಲ್ಲೆಲ್ಲ ಕೆಂಟ್ಸ್ ತಳಿಯೇ ಹೆಚ್ಚು ಬಲಶಾಲಿಯೂ ಉತ್ಪಾದನಸಾಮಥ್ರ್ಯವುಳ್ಳದ್ದೂ ಆಗಿ ಕಂಡುಬಂದಿತು. ಆದರೆ ಇದು ಕೂಡ ಕ್ರಮೇಣ ಬೂಷ್ಟು ರೋಗಕ್ಕೆ ಬಲಿಯಾಗತೊಡಗಿತು. 1925-26ರ ಸುಮಾರಿಗೆ ಮೈಸೂರು ಸರ್ಕಾರದ ನೆರವಿನಿಂದ ಅಸ್ತಿತ್ವಕ್ಕೆ ಬಂದ ಬಾಳೆಹೊನ್ನೊರಿನಲ್ಲಿನ ಕೇಂದ್ರ ಕಾಫಿ ಸಂಶೋಧನ ಸಂಸ್ಥೆ ಈ ದಿಶೆಯಲ್ಲಿ ಹಲವಾರು ಪ್ರಯೋಗಗಳನ್ನು ಕೈಗೊಂಡು ಅರ್ಯಾಬಿಕ ಕಾಫಿಯಲ್ಲಿ ಸ್ಟೇಷನ್ ಸೆಲೆಕ್ಷನ್ 288 (SS 288) ಮತ್ತು ಸ್ಟೇಷನ್ ಸೆಲೆಕ್ಷನ್ 795 (SS 795) ಎಂಬ ತಳಿಗಳನ್ನೂ ರೊಬಸ್ಟ ಕಾಫಿಯಲ್ಲಿ S 274 ಮತ್ತು S 270 ಎಂಬ ತಳಿಗಳನ್ನೂ ಅಭಿವೃದ್ಧಿ ಪಡಿಸಿತು. ಇವು ನಾಲ್ಕು ತಳಗಳೂ ತಮ್ಮ ರೋಗನಿರೋಧಕ ಗುಣಗಳಿಗಾಗಿಯೂ ಉತ್ಪಾದನಸಾಮಥ್ರ್ಯಕ್ಕೂ ಹೆಸರಾಗಿದೆ. ಕಾಫಿ ಗಿಡದ ಅಭಿವೃದ್ಧಿಯನ್ನೇ ಮುಖ್ಯ ಉದ್ದೇಶವನ್ನಾಗಿ ಇಟ್ಟುಕೊಂಡು ಕೇಂದ್ರ ಕಾಫಿ ಸಂಸ್ಥೆಯಲ್ಲಿ ಜೀನ್ ಬ್ಯಾಂಕ್ ಒಂದನ್ನು ಸ್ಥಾಪಿಸಲಾಗಿದೆ. ಇದರಲ್ಲಿ ಸುಮಾರು 21 ಪ್ರಭೇದ, ಬಗೆ ಹಾಗೂ ಮಿಶ್ರತಳಿಗಳಿವೆ. ಇವುಗಳಲ್ಲಿ ಹೆಚ್ಚಿನವು ಇಥಿಯೋಪಿಯದ ಮೂಲನಿವಾಸಿಗಳು. ಇವನ್ನು ಪೋರ್ಚುಗಲ್‍ನ ಕಾಫಿರೋಗ ಸಂಶೋಧನ ಕೇಂದ್ರದಿಂದ ಪಡೆಯಲಾಗಿದೆ. ಇವುಗಳಲ್ಲಿ ಮುಖ್ಯವಾದವು ಈ ರೀತಿ ಇವೆ-ಸಿಯೋಕ್ಸಿ (ಸಿ.ಸಿ.ಆರ್.ಐ.ನಂ. S 2126 ಮತ್ತು S 2127). ಅಗಾರೊ (S 2128 ಮತ್ತು S 2129), 134/4 S 12 ಕಾಫ (ಸಿ.ಸಿ.ಆರ್.ಐ.ನಂ. 2274). ಗೆಯಿಷ, ಹೈಬ್ರಿಡೊ-ಡಿ-ಟಿಮೋರ್, SS 1934 ಮತ್ತು ಸಾನ್‍ರೇಮಾನ್ ಬಗೆಯೊಂದಿಗೆ ಅಡ್ಟಹಾಯಿಸಿ ಪಡೆದ ಮಿಶ್ರತಳಿಗಳು. ಇವನ್ನು ಹಲವಾರು ಸ್ಥಳೀಯ ತಳಿಗಳೊಂದಿಗೂ ಅವುಗಳಲ್ಲೆ ಪರಸ್ಪರವಾಗಿಯೂ ಅಂತರಪ್ರಭೇದ (ಇಂಟರ್ ಸ್ಪೆಸಿಫಿಕ್) ಹಾಗೂ ಅಂತರಪ್ರಭೇದ (ಇಂಟ್ರಾ ಸ್ಪೆಸಿಫಿಕ್) ತಳೀಕರಣ ಪ್ರಯೋಗಗಳಲ್ಲಿ ಬಳಸಲಾಗುತ್ತಿದೆ. ಕಾ. ಕ್ಯಾನಿಫೊರ ಮತ್ತು ಕಾ. ಅರ್ಯಾಬಿಕಗಳ ನಡುವೆ, ಕಾಫೀಯ ಲೈಬೀರಿಕ ಮತ್ತು ಕಾ. ಕ್ಯಾನಿಫೊರ ಹಾಗೂ ಕಾ. ಯೂಜಿನಾಯ್ಡಿಸ್‍ಗಳ ನಡುವೆ ಮತ್ತು ಕಾ. ಎಕ್ಸೆಲ್ಸ ಮತ್ತು ಕಾ. ಯೂಜಿನಾಯ್ಡಿಸ್‍ಗಳ ನಡುವೆ ಅಡ್ಡತಳಿಯೆಬ್ಬಿಕೆ ಪ್ರಯೋಗಗಳನ್ನು ನಡೆಸಿ ಪಡೆದಿರುವ ಹಲವಾರು ಅಂತರಪ್ರಭೇದ ಮಿಶ್ರತಳಿಗಳು ಬಾಳೆಹೊನ್ನೂರಿನ ಸಂಶೋಧನ ಸಂಸ್ಥೆಯಲ್ಲಿವೆ.

 ಕಾಫಿಯ ಉತ್ತೇಜಕ ಗುಣಕ್ಕೆ ಅದರಲ್ಲಿನ ಕೆಫೀನ್ ಮುಖ್ಯ ಕಾರಣವಾದರೂ ಅದು ದೇಹದ ಮೇಲೆ ಹಲವಾರು ದುಪ್ಟರಿಣಾಮಗಳನ್ನು ಮಾಡುವುದರಿಂದ ಕೆಫೀನ್ ಇಲ್ಲದಿರುವ, ಇದ್ದರೂ ಅತ್ಯಂತ ಕಡಿಮೆ ಪ್ರಮಾಣದಲ್ಲಿರುವ ಕಾಫಿಯ ಬಗ್ಗೆ ಸಂಶೋಧನೆಯನ್ನು ಕೈಗೊಳ್ಳಲಾಗಿದೆ. ಮೈಸೂರಿನಲ್ಲಿರುವ ಕೇಂದ್ರ ಆಹಾರ ಸಂಶೋಧನಾಲಯದ ಸಹಕಾರದಿಂದ ನಡೆಸಲಾಗಿರುವ ಈ ಸಂಶೋಧನೆಯ ಫಲವಾಗಿ ಕಾಫಿಗಿಡದ ಸ್ಥಳೀಯ ಪ್ರಭೇದಗಳಾದ ಕಾ. ಬೆಂಗಾಲೆನ್ಸಿಸ್ ಮತ್ತು ಕಾ. ಟ್ರಾವಂಕೂ ರೆನ್ಸಿಸ್ ಎಂಬ ಪ್ರಭೇದಗಳಲ್ಲಿ ಕೆಫೀನ್ ಇಲ್ಲದಿರುವುದು ಕಂಡುಬಂದಿದೆ. ಇಥಿಯೋಪಿಯದಿಂದ ಪಡೆಯಲಾಗುರಿವ ಹಲವಾರು ಅರ್ಯಾಬಿಕ ಕಾಫಿಯ ತಳಿಗಳಲ್ಲೂ ಕೆಫೀನ್ ಪ್ರಮಾಣ ಗಣನೀಯವಾಗಿ ಕಡಿಮೆಯಿರುವುದು ಗೋಚರವಾಗಿದೆ.

 ಕೆಲವು ಮುಖ್ಯ ಪ್ರಭೇದಗಳು: ಅರ್ಯಾಬಿಕ ಕಾಫಿ: ಭಾರತದಲ್ಲಿ ಕಾಫಿ ಬೆಳೆಯುವ ಎಲ್ಲ ಪ್ರದೇಶಗಳಲ್ಲೂ ಈ ಪ್ರಭೇದ ಹೆಚ್ಚಿನ ಬೇಸಾಯದಲ್ಲಿದೆ. ಕಾಫಿ ಬೆಳೆಯುವ ಬೇರೆ ದೇಶಗಳಲ್ಲೂ ಈ ಕಾಫಿಯೇ ಸಾಮಾನ್ಯವಾಗಿದೆ. ಇದರ ತವರು ಇಥಿಯೋಪಿಯ. ಇದು ಸುಮಾರು 15'-30' ಎತ್ತರಕ್ಕೆ ಬೆಳೆಯುವ ಪೊದೆಸಸ್ಯ. ಕಾಯಿ ಬಿಡಿಸಲು ಅನುಕೂಲವಾಗುವಂತೆ ಆಗಾಗ್ಗೆ ಕೊಂಬೆಗಳನ್ನು ಕತ್ತರಿಸಿ ಇದರ ಎತ್ತರ 6'ಗಳಿಗೆ ಮೀರದಂತೆ ಹಿಡಿತದಲ್ಲಿಟ್ಟರುವುದು ವಾಡಿದೆ. ಕಾ. ಕ್ಯಾನಿಪೊರ ಪ್ರಭೇದದ ಎಲೆಗಳಿಗೆ ಹೋಲಿಸಿದರೆ ಇದರ ಎಲೆಗಳು ಚಿಕ್ಕವು. ಕಾಯಿಗಳೂ ಸಣ್ಣ ಗಾತ್ರದವು. ಒಂದೊಂದು ಗೊಂಚಲಲ್ಲೂ ಬಹಳ ಕಡಿಮೆ ಸಂಖ್ಯೆಯಲ್ಲಿ ಕಾಯಿಗಳಿರುತ್ತವೆ. ಅರ್ಯಾಬಿಕ ಕಾಫಿ ತನ್ನ ಗುಣದ ಉತ್ಕøಷ್ಟತೆಗೆ ಹೆಸರಾಗಿದೆ. ಆದರೆ ಇದು ಬಲು ಬೇಗ ಬೂಷ್ಟು ಹಾಗೂ ಕೀಟರೋಗಗಳಿಗೆ ಬಲಿಯಾಗುತ್ತದೆ. ಈ ಪ್ರಭೇದದಲ್ಲಿ ಅನೇಕ ವಿಧಗಳಿವೆ. ಇವುಗಳಲ್ಲಿ ಮೈಸೂರು ರಾಜ್ಯದಲ್ಲಿ ಬೆಳೆಯುವ ಮುಖ್ಯ ವಿಧಗಳು ಚಿಕ್ಸ್, ಕೂಗ್ರ್ಸ್, ಕೆಂಟ್ಸ್ ಮತ್ತು ಮರಾಗೊ.

 ರೊಬಸ್ಟ ಕಾಫಿ: ಕಾ. ಕ್ಯಾನಿಪೊರ ಪ್ರಭೇದಕ್ಕಿರುವ ಸಾಮಾನ್ಯ ಹೆಸರಿದು. ಅರ್ಯಾಬಿಕ ಕಾಫಿಗಿಂತ ದೊಡ್ಡದೂ ಕಸುವುಳ್ಳದ್ದೂ ಆಗಿದೆ. ವಾತಾವರಣದ ವ್ಯತ್ಯಾಸಗಳಿಗೂ ವಿವಿಧ ಬಗೆಯ ಮಣ್ಣುಗಳಿಗೂ ಚೆನ್ನಾಗಿ ಹೊಂದಿಕೊಳ್ಳುತ್ತದೆ. ಅಲ್ಲದೆ ಬೂಷ್ಟು ರೋಗಗಳಿಗೆ ಮತ್ತು ಕೀಟಗಳಿಗೆ ಸುಲಭವಾಗಿ ತುತ್ತಾಗುವುದಿಲ್ಲ. ಇಳುವರಿಗೆ ಹೆಸರಾಗಿದೆ. ಇದನ್ನು ಅರ್ಯಾಬಿಕ ಕಾಫಿಯಷ್ಟು ಎಚ್ಚರಿಕೆಯಿಂದ ಬೇಸಾಯ ಮಾಡಬೇಕಿಲ್ಲ. ಎಲೆಗಳು ದೊಡ್ಡವು. ಕಾಯಿಗಳು ಒಂದೊಂದು ಗೊಂಚಲಿನಲ್ಲಿ ಹೆಚ್ಚು ಸಂಖ್ಯೆಯಲ್ಲಿವೆ, ಬೀಜದಲ್ಲಿನ ಕೆಫೀನ್ ಪ್ರಮಾಣ ಹೆಚ್ಚು.

 ಲೈಬೀರಿಯ ಕಾಫಿ: ಇದರ ವೈಜ್ಞಾನಿಕ ಹೆಸರು ಕಾ. ಲೈಬೀರಿಕ. ಲೈಬೀರಿಯ ದೇಶದ ಮೂಲವಾಸಿ. ಅರ್ಯಾಬಿಕ ಕಾಫಿಗಿಂತ ಎತ್ತರಕ್ಕೆ ಬೆಳೆಯುತ್ತದೆ. ಅರ್ಯಾಬಿಕ ಕಾಫಿಗಿಂತ ಹೆಚ್ಚಿನ ಉಷ್ಣತೆಯನ್ನು ಸಹಿಸಿಕೊಳ್ಳುವ ಸಾಮಥ್ರ್ಯ ಇದಕ್ಕುಂಟು. ಇದನ್ನು ಕಡಿಮೆ ಸಾರವತ್ತಾಗಿರುವ ಭೂಮಿಯಲ್ಲೂ ಬೆಳೆಸಬಹುದು. ಇದರ ಇಳುವರಿ ಅರ್ಯಾಬಿಕ ಕಾಫೀಗಿಂತ ಹೆಚ್ಚಾಗಿದ್ದರೂ ಬೀಜಗಳ ಗುಣಮಟ್ಟ ಕಡಿಮೆ ದರ್ಜೆಯದು. ಇದು ಮೈಸೂರು ರಾಜ್ಯದಲ್ಲಿ ಹೆಚ್ಚು ಬೇಸಾಯದಲ್ಲಿಲ್ಲ. ಆದರೆ ಬೇರೆ ಪ್ರಭೇದಗಳೊಂದಿಗೆ ಅಡ್ಡಹಾಯಿಸಲು ಈ ಪ್ರಭೇದವನ್ನು ಬಳಸುತ್ತಾರೆ. ಅಲ್ಲದೆ ಅರ್ಯಾಬಿಕ ಕಾಫಿಯನ್ನು ಕಸಿಮಾಡಲು ಇದನ್ನು ತಾಳುಸಸಿಯಾಗಿ ಉಪಯೋಗಿಸುತ್ತಾರೆ.

 ಸಿಯರ ಕಾಫಿ: ಕಾ. ಸ್ಟೆನೊಫಿಲ ಎಂಬ ವೈಜ್ಞಾನಿಕ ನಾಮವುಳ್ಳ ಪ್ರಭೇದದ ಸಾಮಾನ್ಯ ಹೆಸರು. ಪಶ್ಚಿಮ ಆಫ್ರಿಕದ ಸಿಯರ ಲಿಯೋನ್ ದೇಶದ ಮೂಲವಾಸಿ. ಇದು ಸುಮಾರು 25'-30' ಎತ್ತರಕ್ಕೆ ಬೆಳೆಯುತ್ತದೆ ಅರ್ಯಾಬಿಕ ಕಾಫಿಗೆ ಹೋಲಿಸಿದರೆ ಇಳುವರಿಯಲ್ಲೂ ಬೀಜಗಳ ಗುಣದಲ್ಲೂ ಉನ್ನತ ದರ್ಜೆಯದು. ಆದರೆ ಇಳುವರಿ ಕೊಡಲು ಹೆಚ್ಚು ಕಾಲ ತೆಗೆದುಕೊಳ್ಳುತ್ತದೆ. ಭಾರತದ ವಾತಾವರಣಕ್ಕೆ ಸುಲಭವಾಗಿ ಹೋಂದಿಕೊಳ್ಳುವುದಿಲ್ಲವಾದ್ದರಿಂದ ವಾಣಿಜ್ಯ ದೃಷ್ಟಿಯಿಂದ ಪ್ರಮುಖವಾದುದಿಲ್ಲ.

 ತೋಟಗಾರಿಕೆ: ಕಾಫಿ ತೋಟಗಾರಿಕೆ ಪ್ರಪಂಚದ ಉಷ್ಣ ಹಾಗೂ ಉಪೋಷ್ಣವಲಯದ ದೇಶಗಳಿಗೆ ಮಾತ್ರ ಸೀಮೀತವಾಗಿದೆ. ಇದರ ಬೇಸಾಯಕ್ಕೆ ತಂಪು ಹವೆಯುಳ್ಳ ಮತ್ತು ಹೆಚ್ಚು ಮಳೆ ಬಿಳುವ ಬೆಟ್ಟ ಪ್ರದೇಶಗಳು ಅತ್ಯಂತ ಅನುಕೂಲ. ವರ್ಷಕ್ಕೆ 90"-150" ಮಳೆ ಬೀಳುವ ಹಾಗೂ 2,000'-5,000' ಎತ್ತರದ ಪ್ರದೇಶಗಳು ಇದರ ಬೇಸಾಯಕ್ಕೆ ಅನುಕೂಲತಮವಾದವು. ಮಳೆ ಹೆಚ್ಚು ಬೇಕಾಗಿದ್ದರೂ ನೀರು ನಿಲ್ಲ ಬಾರದು. ಬಿದ್ದ ನೀರು ಸುಲಭವಾಗಿ ಹರಿದುಹೋಗುವಂತೆ ಇಳಿಜಾರು ಇರಬೇಕು. ಆದರೆ ಆಫ್ರಿಕದಲ್ಲಿ ಸಮತಟ್ಟಾದ ನೆಲದಲ್ಲಿ ಕಾಫಿಯನ್ನು ಬೆಳೆಸುವುದುಂಟು. ಕಾಫಿಗಿಡಕ್ಕೆ ನೆರಳು ಅತ್ಯಾವಶ್ಯಕ. ನೇರವಾಗಿ ಬೀಳುವ ಬಿಸಿಲನ್ನು ತೆಗೆದುಕೊಳ್ಳುವ ಶಕ್ತಿ ಇದಕ್ಕಿಲ್ಲ. ಗಿಡಗಳು ಚಿಕ್ಕವಾಗಿದ್ದು ಇನ್ನೂ ಬೆಳೆಯುತ್ತಿರುವಾಗ ಹಾಲುವಾಣದ ಮರವನ್ನು (ಎರತ್ರೈನ ಜಾತಿ) ನೆರೆಳಿಗೆಂದು ಬೆಳೆಸುತ್ತಾರೆ. ಜೊತೆಗೇ ದೊಡ್ಡಗಾತ್ರಕ್ಕೆ ಬೆಳೆಯುವ ಮರಗಳನ್ನೂ ಬೆಳೆಸಿ ಕಾಫಿಗಿಡಗಳು ದೊಡ್ಡವಾದ ಮೇಲೆ ಹಾಲುವಾಣದ ಮರಗಳನ್ನು ತೆಗೆದುಹಾಕುತ್ತಾರೆ. ಹೀಗೆ ಬೆಳೆಸಲಾಗುವ ನೆರಳಿನ ಮರಗಳಲ್ಲಿ ಮುಖ್ಯವಾದವು ಸಿಲ್ವರ್ ಮರ, ಹಲಸು, ಹೊನ್ನೆ, ನೀಲಿ, ಬೀಟೆ, ನೇರಿಳೆ, ಕಲ್ಬಾಗಿ, ಹೊಟ್ಟೆಬಾಗಿ, ಬಿಳಿಬಸರಿ. ಕರಿಬಸರಿ, ಅತ್ತಿ, ಮಿಟ್ಲಿ, ಕಂಡಗರಿಗೆ ಮುಂತಾದವು. ಕಾಫಿಗಿಡ ಕಡುಚಳಿಯನ್ನು (ಫ್ರಾಸ್ಟ್) ತಡೆದುಕೊಳ್ಳಲಾರದು. ಇದರ ಬೆಳೆವಣಿಗೆಗೆ ಸುಮಾರು 55-80 ಫ್ಯಾ. ವರೆಗಿನ ಉಷ್ಣತೆಯ ವ್ಯಾಪ್ತಿ ಬೇಕು. 70 ಫ್ಯಾ. ಉಷ್ಣತೆ ಅತ್ಯಂತ ಅನುಕೂಲವಾದದ್ದು. ಬ್ರಜಿóಲ್ ದೇಶದಲ್ಲಿ 50 ಫ್ಯಾ. ಉಷ್ಣತೆ ಇರುವ ಪ್ರದೇಶಗಳಲ್ಲಿ ಕಾಫಿಯನ್ನು ಬೆಳೆಸುವುದಿದ್ದರೂ ಭಾರತದಲ್ಲಿ 550 ಫ್ಯಾ. ಗಿಂತ ಕಡಿಮೆ ಉಷ್ಣತೆಯಲ್ಲಿ ಬೆಳೆಸಲಾಗುವುದಿಲ್ಲ.

 ಕಾಫಿಗೆ ಎಂಥ ಮಣ್ಣಿನಲ್ಲಾದರೂ ಬೆಳೆಯುವ ಸಾಮಥ್ರ್ಯ ಇದೆ. ಬ್ರಜಿóಲ್ ದೇಶದಲ್ಲಿ ಲ್ಯಾಟರೈಟ್ ಮಣ್ಣಿನಲ್ಲೂ ಕೊಲಂಬಿಯ, ಮಧ್ಯ ಆಫ್ರಿಕ, ಕೀನ್ಯ, ಮತ್ತು ಟಾಂಜಾನಿಯಗಳಲ್ಲಿ ಜ್ವಾಲಾಮುಖಿಜ ಬೂದಿಯ ಮಣ್ಣಿನಲ್ಲೂ ಹವಾಯ್ ದ್ವೀಪಗಳಲ್ಲಿ ಲಾವಾಕಲ್ಲಿನಿಂದ ಉಂಟಾದ ಮಣ್ಣಿನಲ್ಲೂ ಭಾರತದಲ್ಲಿ ಗ್ರಾನೈಟ್ ಮತ್ತು ನೈಸ್ ಶಿಲೆಗಳಿಂದ ಉಂಟಾದ ಮಣ್ಣಿನಲ್ಲೂ ಕಾಫಿ ಬೆಳೆಯುತ್ತದೆ. ಆಳವಾದ ಕೆಂಪು ಗೋಡು ಇದರ ಬೇಸಾಯಕ್ಕೆ ಶ್ರೇಷ್ಠವಾದುದು ಮಣ್ಣಿನ ಮೂಲ ಯಾವುದೇ ಇರಲಿ ಅದು ಗಾಳಿ ನೀರು ಮಂತಾದವು ಸರಾಗವಾಗಿ ಚಲಿಸುವಂತೆ ಬಿಡಿಕಣಗಳುಳ್ಳದ್ದೂ ಆಳವಾದದ್ದೂ ಸುಲಭವಾಗಿ ಪುಡಿಪುಡಿಯಾವುದೆಂದದೂ ಆಗಿರಬೇಕು. ಮಣ್ಣಿನಲ್ಲಿ ಅತ್ಯಧಿಕ ಪ್ರಮಾಣದಲ್ಲಿ ಸಸ್ಯಜನ್ಯ ಸಾವಯವ ಪದಾರ್ಥಗಳಿರಬೇಕು. ಮಣ್ಣಿನ ಆಮ್ಲತೆ ಮತ್ತು ಕ್ಷಾರತೆಗಳು ಬಲುದೊಡದಾದ ಅಂಶ. ಸುಮಾರು 5.5-6.5 ಠಿಊ ಉಳ್ಳ ಮಣ್ಣು ಕಾಫಿ ಬೆಳೆಗೆ ಯೋಗ್ಯವಾದದು. ಭಾರತದಲ್ಲಿ ಕಾಫಿ ಬೆಳೆಯುವ ಪ್ರದೇಶದಲ್ಲಿನ ಮಣ್ಣು ಹೆಚ್ಚು ಆಮ್ಲೀಯಾದಾಗಿದ್ದರೂ (ಇದರ ಠಿಊ ಸುಮಾರು 4.5) ಇದರಲ್ಲಿ ಸಾವಯವ ಅಂಶ ಹೆಚ್ಚಾಗಿರುವುದರಿಂದ ಕಾಫಿ ಚೆನ್ನಾಗಿ ಬೆಳೆಯಬಲ್ಲುದು. ಕಪ್ಪುಗೋಡು ಮತ್ತು ಜೇಡಿಮಣ್ಣಿನಲ್ಲೂ ಕಾಫಿಯ ಬೇಸಾಯ ಉಂಟು. ರೊಬಸ್ಟ ಕಾಫಿಗೆ ಅರ್ಯಾಬಿಕ ಕಾಫಿಗಿಂತ ಹೆಚ್ಚಿನ ಉದ್ದತೆ ಮತ್ತು ಆದ್ರ್ರತೆಗಳು ಅಗತ್ಯ.

 ಬೇಸಾಯದ ವಿಧಾನ: ಕಾಫಿ ಬೆಳೆಯುವ ಪ್ರದೇಶಗಳೆಲ್ಲ ಸಾಮಾನ್ಯವಾಗಿ ಕಾಡು ಪ್ರದೇಶಗಳಾದ್ದರಿಂದ ಬೇಸಾಯದ ಮೊದಲ ಕ್ರಮ ಕಾಡನ್ನು ಕಡಿಯುವುದು, ಕೆಲವೆಡೆ ನೆರಳು ಕೊಡುವ ಮರಗಳನ್ನು ಉಳಸಿಕೊಳ್ಳುವುದು ರೂಢಿಯಲ್ಲಿರವುದಾದರೂ ಕಾಡಿನ ಎಲ್ಲ ಮರಗಳನ್ನು ಕಡಿಯುವುದು ಒಳ್ಳೆಯ ಕ್ರಮ. ಕಾಫಿಯನ್ನು ಬೀಜಗಳಿಂದ ವೃದ್ಧಿಸಿ ಸಸಿಗಳನ್ನು ಪಡೆದು ಅನಂತರ ಅವನ್ನು ಅವುಗಳ ಶಾಶ್ವತ ಸ್ಥಳಕ್ಕೆ ಸಾಗಿಸಿ ನೆಡುತ್ತಾರೆ. ಬೀಜಗಳನ್ನು ವಿಶೇಷ ಬಗೆಯ ನರ್ಸರಿಗಳಲ್ಲಿ ನೆಟ್ಟು ಮೊಳೆಸುತ್ತಾರೆ. ಹೀಗೆ ನರ್ಸರಿಗಳಲ್ಲಿ ನಡುವೆ ಮೊದಲು ಅವನ್ನು ಸಂಸ್ಕರಿಸಬೇಕು. ಬೀಜಕ್ಕೆಂದೇ ಬೆಳೆಸಿದ ಗಿಡಗಳಿಂದ ಒಳ್ಳೆಯ ಹದವಾದ ಹಣ್ಣುಗಳನ್ನು ಆರಿಸಿಕೊಂಡು ಬೀಜಗಳನ್ನು ಹೊರತೆಗೆದು ಬೂದಿಯೊಂದಿನ ಮಿಶ್ರ ಮಾಡಿ ನೆರಳಿನಲ್ಲಿ ಒಣಗಿಸುತ್ತಾರೆ. ದಿವಸಕ್ಕೆ ಮೂರು ಸಲ ಬೀಜಗಳನ್ನು ಕದಡಿ ಇವು ಏಕಪ್ರಕಾರವಾಗಿ ಒಣಗುವಂತೆ ಮಾಡಬೇಕು. ಹೀಗೆ 5 ದಿವಸಗಳು ಒಣಗಿಸಿದ ಅನಂತರ ಹೆಚ್ಚಾದ ಬೂದಿಯನ್ನು ತೆಗೆದುಹಾಕಿ ಬೀಜಗಳನ್ನು ಯಾವುದಾದರೂ ಒಳ್ಳೆಯ ಬೂಷ್ಟು ನಿರೋಧಕದೊಂದಿಗೆ (ಅಗ್ರೋಸಾನ್ ಪುಡಿ) ಮಿಶ್ರಮಾಡುವುದು ಒಳ್ಳೆಯದು. ಇದರಿಂದ ಮುಂದೆ ಅಂಟಬಹುದಾದ ಬೂಷ್ಟನ್ನು ತಡೆಯಲು ಅನುಕೂಲ. ಹೀಗೆ ಸಂಸ್ಕರಿಸಿದ ಬೀಜಗಳನ್ನು ಜನವರಿ-ಮಾರ್ಚ್ ತಿಂಗಳುಗಳ ನಡುವಣ ಕಾಲದಲ್ಲಿ ನೆಟ್ಟು ಮೊಳೆಸುತ್ತಾರೆ. ಬೀಜಗಳನ್ನು ಮಣ್ಣಿನಲ್ಲಿ ನೆಟ್ಟು ಅವುಗಳ ಮೇಲೆ ತೆಳುವಾಗಿ ಮಣ್ಣನ್ನು ಹರಡುತ್ತಾರೆ. ಇದರ ಮೇಲೆ ದಷ್ಟವಾಗಿ ಬತ್ತದ ಹುಲ್ಲನ್ನು ಮುಚ್ಚುವುದೂ ರೂಢಿಯಲ್ಲಿದೆ. ಇದರಿಂದ ಒಂದೇ ಸಮನಾದ ಉಷ್ಣತಯನ್ನು ಕಾಪಾಡಲೂ ನೆಲದಿಂದ ನೀರು ಆರದಿರುವಂತೆ ಮಾಡಲೂ ಅನುಕೂಲ. ಇದರ ಮೇಲೆ ಚಪ್ಪರ ಹಾಕುವುದು ಬಹಳ ಮುಖ್ಯ. ಪ್ರತಿದಿವಸ ನೀರನ್ನು ಹಾಯಿಸಬೇಕು. ಬೀಜಗಳು ಸುಮಾರು 45 ದಿವಸಗಳಲ್ಲಿ ಮೊಳಕೆಯೊಡೆಯುತ್ತವೆ. ಅನಂತರ ಸಸಿಗಳನ್ನು ಎರಡನೆಯ ನರ್ಸರಿಗೋ ಇಲ್ಲವೇ ಸಣ್ಣ ಬಿದಿರಿನ ಬುಟ್ಟಿಗಳಿಗೂ ಅಥವಾ ಪಾಲಿಥೀನ್ ಚೀಲಗಳಿಗೋ ವರ್ಗಾಯಿಸುತ್ತಾರೆ. ಬುಟ್ಟಿ ಅಥವಾ ಚೀಲಗಳಿಗೆ ಗೊಬ್ಬರ, ಮರಳು ಮತ್ತು ಕಾಡಿನ ಮಣ್ಣಿನ ಮಿಶ್ರಣವನ್ನು ಭರ್ತಿಮಾಡಿ ಸಸಿಗಳನ್ನು ವರ್ಗಾಯಿಸುವುದು ಸಾಮಾನ್ಯ ಕ್ರಮ. ಎಳೆಯ ಸಸಿಗಳನ್ನು ಕೀಟ ಹಾಗೂ ಬೂಷ್ಟು ರೋಗಗಳಿಂದ ದೂರವಿಡಲು ಕಾಲಕಾಲಕ್ಕೆ ಕೀಟ ಹಾಗೂ ಬೂಷ್ಟುನಿರೋಧಕ ಔಷಧಿಗಳನ್ನು ಸಿಂಪಡಿಸಬೇಕು.

ಸಸಿಗಳನ್ನು ನೆಡುವಿಕು ಸಸಿಗಳು ಸಿದ್ಧವಾಗುವ ಮೊದಲೇ ಗುಂಡಿಗಳನ್ನು ಅಗೆದಿರಬೇಕು. ಕಾಫಿ ಸಸಿಗಳನ್ನು ನೆಡುವ ಕಾಲವೆಂದರೆ ಜುಲೈ ತಿಂಗಳಿನಿಂದ ಸೆಪ್ಟೆಂಬರ್‍ವೆರೆಗೆ. ಗುಂಡಿಗಳನ್ನು ಏಪ್ರಿಲ್, ಮೇ ತಿಂಗಳಲ್ಲಿ ತೋಡಬೇಕು. ಗುಂಡಿಗಳ ಗಾತ್ರ 2' ಆಳ, 1ಳಿ' ಅಗಲ 1ಳಿ' ಉದ್ದ ಇರಬೇಕು. ತೋಡಿದ ಮೇಲು ಭಾಗದ ಮಣ್ಣನ್ನು ಬೇರೆ ಹಾಕಬೇಕು. ಗುಂಡಿಗಳ ನೆಡುವ ಕಾಫಿ ತಳಿಗಳನ್ನು ಅವಲಂಬಿಸಿದೆ. ಕಾಫೀಯ ಅರ್ಯಾಬಿಕ ತಳಿಗಳಿಗೆ 6' ಚದರಗಳಲ್ಲಿ ಗುಂಡಿಗಳನ್ನು ತೋಡುತ್ತಾರೆ. ವಿಶಾಲವಾಗಿ ಮತ್ತು ಎತ್ತರವಾಗಿ ಬೆಳೆಯುವ ಲೈಬೀರಿಯ ಮತ್ತು ರೊಬಸ್ಟ ತಳಿಗಳಿಗೆ 9' ಅಥವಾ 10' ಚದರಗಳಲ್ಲಿ ಗುಂಡಿಗಳನ್ನು ತೋಡಬೇಕು. ಮುಂಗಾರು ಮಳೆ ಪ್ರಾರಂಭವಾದ ಮೇಲೆ ಕಾಫಿಸಸಿಗಳನ್ನು ನೆಡಬೇಕು. ಸಾಧಾರಣವಾಗಿ ಜುಲೈ ತಿಂಗಳಿನಲ್ಲಿ ನೆಡುವುದನ್ನು ಪ್ರಾರಂಭಿಸಿ ಸೆಪ್ಟಂಬರ್ ತಿಂಗಳ ವರೆಗೆ ಮುಂದುವರಿಸುತ್ತಾರೆ. ಬೆರೆ ಹಾಕಿದ ಮೇಲು ಮಣ್ಣು ಎಲೆಯ ಗೊಬ್ಬರ ಮುಂತಾದುವುಗಳನ್ನು ಮಿಶ್ರ ಮಾಡಿ ಗುಂಡಿಗಳನ್ನು ತುಂಬುತ್ತಾರೆ. ಅನಂತರ ಮಧ್ಯದಲ್ಲಿ ಕಾಫಿಯ ಸಸಿಗಳನ್ನು ಇಟ್ಟು ಸುತ್ತಲೂ ಮಣ್ಣನ್ನು ಭದ್ರವಾಗಿ ಅಮುಕಬೇಕು. ಬುಟ್ಟಿಯಲ್ಲಿ ಬೆಳೆಸಿದ ಸಸಿಗಳನ್ನು ನೆಡುವಾಗ ಬುಟ್ಟಿಗಳನ್ನು ಮುರಿದು ಹಾಕಬೇಕು. ಪಾಲಿಥೀನ್ ಚೀಲದಲ್ಲಿರುವ ಸಸಿಗಳನ್ನು ನೆಡುವಾಗ ಚೀಲವನ್ನು ಹರಿದುಹಾಕಿ ನೆಡಬೇಕು. ಸಸಿಗಳು ಗಾಳಿಗೆ ಅಲುಗಾಡಿ ಮುರಿದು ಹೋಗದಂತೆ ಊರೆಗೋಲುಗಳನ್ನು ನೆಟ್ಟು ಅವಕ್ಕೆ ಸಸಿಗಳನ್ನು ಕಟ್ಟಬೇಕು. ಸಸಿಗಳನ್ನು ನೆಟ್ಟ ಮೇಲೆ ಚಿಗುರುವ ತನಕ ಪ್ರತಿನಿತ್ಯ ನೀರು ಕೊಡಬೇಕು.

 ಸಸಿಗಳಿಗೆ ನೆರಳು: ಸಸಿಗಳನ್ನು ಬಿಸಿಲು ಆಲಿಕಲ್ಲು ಮಳೆ ರಭಸವಾದ ಮಳೆ ಮುಂತಾದುವುಗಳಿಂದ ಕಾಪಾಡಲು ಸರಿಯಾದ ಸಣ್ಣ ಚಪರವನ್ನು ಹಾಕಬೇಕು. ಅನೇಕ ವೇಳೆ ಮಳೆಯಿಂದ ಮಣ್ಣು ಕುಸಿದು ಸಸಿಗಳು ಬಿದ್ದು ಹೋಗುತ್ತವೆ. ಬಿದ್ದ ಮಣ್ಣನ್ನು ಸರಿಪಡಿಸಿ ಸಸಿಗಳನ್ನು ನೇರವಾಗಿ ನೆಡಬೇಕು.

 ಮಿಶ್ರ ಬೆಳೆ: ಕಾಫಿಯನ್ನು ಕರಿಮೆಣಸು ಏಲಕ್ಕಿ, ಕಿತ್ತಳೆ, ಅಡಕೆ ಮುಂತಾದುವುಗಳೊಂದಿಗೆ ಮಿಶ್ರ ಬೇಸಾಯ ಮಾಡುವುದು ರೂಢಿಯಲ್ಲಿದೆ.

 ಜೌಗು ಕಾಲುವೆ: ಕಾಫಿ ಸಸಿಗಳ ಮಧ್ಯ ಸಾಲುಗಳಲ್ಲಿ ಸುಮಾರು 1ಳಿ'-2' ಆಳವಾದ ಕಾಲುವೆಗಳನ್ನು ಸಾಲುಗಳ ಉದ್ದಕ್ಕೂ ಮಾಡಬೇಕು. ಇದರಿಂದ ಮಳೆಯಿಂದ ಬಂದ ಹೆಚ್ಚಿನ ನೀರು ಹರಿದು ಹೋಗುವ ಅನುಕೂಲವಾಗುತ್ತದೆ, ಭೂಮಿ ನೀರನ್ನು ಚೆನ್ನಾಗಿ ಇಂಗಿ ಹೋಗಲು ಬಿಡುವಂತಿರುವ ಕಡೆಗಳಲ್ಲಿ ಜೌಗು ಕಾಲುವೆಗಳನ್ನು ತೋಡುವುದಿಲ್ಲ.

 ಗೊಬ್ಬರ ಕೊಡುವಿಕೆ: ಹೊಸದಾಗಿ ಮಾಡಿದ ಕಾಫಿ ತೋಟಗಳಿಗೆ ಗೊಬ್ಬರದ ಅಗತ್ಯವಿಲ್ಲ. ಸಸಿಗಳನ್ನು ನೆಟ್ಟಮೇಲೆ ಎರಡು ವರ್ಷಗಳ ಅನಂತರ ಗೊಬ್ಬರ ಕೊಡುವ ಅಗತ್ಯ ಉಂಟು. ಗೊಬ್ಬರವನ್ನು ಮಳೆಗಾಲಕ್ಕೆ ಮುಂಚೆ ಒಂದು ಸಾರಿ ಮತ್ತು ಮಳೆಗಾಲ ಮುಗಿದ ಮೇಲೆ ಒಂದು ಸಾರಿ ಕೊಡುವುದರ ವಾಡಿಕೆ. ಮೊದಲನೆ ಸಾರಿ ಮಾರ್ಚಿ ತಿಂಗಳಲ್ಲಿ ಎರಡನೆಯ ಸಾರಿ ಸೆಪ್ಟೆಂಬರ್ ತಿಂಗಳಲ್ಲಿ ಗೊಬ್ಬರವನ್ನು ಕಾಫಿಗಿಡದ ಸುತ್ತಲು ಹಾಕಿ ಮಣ್ಣಿನಲ್ಲಿ ಮಿಶ್ರ ಮಾಡುತ್ತಾರೆ.

 ಕೃತಕ ಗೊಬ್ಬರ ಕೊಡುವಿಕೆ: ಕೃತಕ ಗೊಬ್ಬರ ಕೊಡುವುದು ಕಾಫಿ ಗಿಡಗಳ ವಯಸ್ಸು ಮತ್ತು ಇಳುವರಿ ವಯಸ್ಸನ್ನು ಅವಲಂಬಿಸಿರುತ್ತದೆ. ಹೆಚ್ಚುಇಳುವರಿ ಕೊಡುವ ತೋಟದ ಎಕರೆ ಒಂದಕ್ಕೆ 150 ಪೌಂಡ್ ಕಡಲೆಕಾಯಿ ಹಿಂಡಿ 40 ಪೌಂಡ್ ಅಮೋನಿಯಂ ಸಲ್ಟೇಟ್, 76 ಪೌಂಡ್ ಸೂಪರ್ ಫಾಸ್ಟೇಟ್ ಮತ್ತು 120 ಪೌಂಡು (ಸಮನಾಗಿ) ಪೊಟಾಸಿಯಂ ಸಲ್ಫೇಟ್ ಮತ್ತು ಪೊಕ್ಲೋರೈಡ್ ಇವಿಷ್ಟನ್ನು ವಾರ್ಷಿಕವಾಗಿ ಕೊಡಬೇಕು. ಭೂಮಿ ಹೆಚ್ಚು ಆಮ್ಲತೆಯಿಂದ ಕೂಡಿದ್ದರೆ ಅದಕ್ಕೆ ಐದು ವರ್ಷಕ್ಕೊಮ್ಮೆ ಎಕರೆಗೆ ಒಂದು ಟನ್ನು ಸುತ್ತ ಸುಣ್ಣವನ್ನು ಹಾಕಬೇಕು.

 ಅಗೆಯುವಿಕೆ: ಉತ್ತಮ ಕಾಫಿ ಬೇಸಾಯಗಾರರು ವರ್ಷಕ್ಕೆ ಮಾಡುವುದಕ್ಕೆ ಒಂದು ಸಾರಿ ಕಾಫಿ ತೋಟವನ್ನು ಅಗೆಸುತ್ತಾರೆ. ಕಾಫಿ ಗಿಡಗಳ ಹರಡುವವರೆಗೂ ಖಾಲಿ ಇರುವ ಜಾಗವನ್ನು ಅಗೆದು ಕಳೆಗಳನ್ನು ತೆಗೆದು ಹಾಕುವುದರಿಂದ ಕಾಫಿ ಗಿಡ ಬೇರು ಬಿಡಲು ಮಣ್ಣು ಸಡಿಲ ಮಾಡಿಕೊಡುತ್ತದೆ. ಅಗೆಯುವುದರಲ್ಲಿ ಎರಡು ಪದ್ಧತಿಗಳು ಬಳಕೆಯಲ್ಲಿವೆ: 1 ಆಳವಾಗಿ ಅಗೆಯುವುದು-ಇದಕ್ಕಾಗಿ ಹಣ ಹೆಚ್ಚು ಖರ್ಚಾಗುವುದರಿಂದ ಮೂರು ಅಥವಾ ನಾಲ್ಕು ವರ್ಷಗಳಿಗೆ ಒಂದು ಸಾರಿ ಮಾತ್ರ ಅಗಿಯುತ್ತಾರೆ. ಪ್ರತಿ ವರ್ಷ ಆಳವಾಗಿ ಅಗೆಯುವುದರಿಂದ ಕಾಫಿಗಿಡಗಳ ಬೇರೆಗಳು ಕಿತ್ತುಹೋಗಿ ಸಸ್ಯಗಳು ಅಪಾರ ನಷ್ಟವನ್ನು ಅನುಭವಿಸಬೇಕಾಗಿರುವುದರಿಂದ ಆಳವಾಗಿ ಅಗೆಯುವುದು ಸೂಕ್ತವಲ್ಲ. 2 ಪ್ರತಿ ವರ್ಷ ಮೇಲುಭಾಗದ 4"-5" ಲಘು ಅಗೆತ ಮಾಡುವುದು ಒಳ್ಳೆಯದು. ಲಘು ಅಗೆತ ಕಳೆ ವೃದ್ಧಿಯಾಗುವುದನ್ನು ತಪ್ಪಿಸಿ ಗಾಳಿ ಆಡಲು ಅನುಮಾಡಿಕೊಟ್ಟು ಭೂಮಿಯ ಮೇಲೆ ಬಿದ್ಧಿರುವ ಎಲೆ ಮುಂತಾದುವನ್ನು ಮಣ್ಣಿಗೆ ಸೇರಿಸಿ ಫಲವಂತಿಕೆಯನ್ನು ಹೆಚ್ಚಿಸುತ್ತವೆ.

 ಕುಡಿ ಜಿಗುಟುವುದು: ಕಾಫಿ ಗಿಡದಲ್ಲಿ ಹೊಸ ರೆಂಬೆಗಳು ಹೆಚ್ಚು ಕಾಯಿಗಳನ್ನು ಬಿಡುಬಲ್ಲವು. ಎರಡು ವರ್ಷದ ಕಾಫಿ ಸಸ್ಯದಲ್ಲಿ ಸುಮಾರು 6-7ಸಣ್ಣ ರೆಂಬೆಗಳು ಇರುತ್ತವೆ. ಇವುಗಳ ತುದಿಯ ಕುಡಿಗಳನ್ನು ಜಿಗುಟಿ ಹಾಕುವುದರಿಂದ ಹೆಚ್ಚು ರೆಂಬೆಗಳು ಹುಟ್ಟಿ ಕಾಯಿ ಬಿಡುವ ರೆಂಬೆಗಳು ಹೆಚ್ಚುತ್ತವೆ.

 ಸವರಿಕೆ: ಕಾಫಿ ಸಸ್ಯವನ್ನು ಸವರಿ ಹಿಡಿತದಲ್ಲಿಡದಿದ್ದರೆ ಅದು ಎತ್ತರವಾಗಿ ಬೆಳೆದು ಚಿಕ್ಕ ಮರವಾಗುತ್ತದೆ. ಎತ್ತರವಾಗಿ ಬೆಳೆದ ಕಾಫಿ ತೋಟದಲ್ಲಿ ಔಷಧಿ ಸಿಂಪಡಿಸುವುದು, ಕಾಯಿ ಕೊಯ್ಯುವುದು ಮತ್ತು ಇತರ ಕೆಲಸಗಳು ಹೆಚ್ಚು ತ್ರಾಸಕರ ಇಳುವರಿ ಕಡಿಮೆ. ಕಾಫಿ ಗಿಡಗಳಲ್ಲಿ ಫಲ ಕೊಟ್ಟ ರೆಂಬೆಗಳನ್ನು ಸ್ವಲ್ಪ ಸವರುವುದರಿಂದ ಹೊಸ ಫಲ ಕೊಡುವ ರೆಂಬೆಗಳು ಹುಟ್ಟುತ್ತವೆ. ಆದ್ದರಿಂದ ಸುಲಭ ಬೇಸಾಯ ಮತ್ತು ಹೆಚ್ಚು ಇಳುವರಿಗಾಗಿ ಸವರುವುದು ರೂಢಿಯಲ್ಲಿದೆ. ಪ್ರತಿವರ್ಷ ಕಾಫಿ ಗಿಡಗಳನ್ನು ಸವರುವುದು ಅಗತ್ಯ. ಕಾಫಿ ಕಾಯಿಯನ್ನು ಕೊಯ್ದ ಮೇಲೆ ಸವರಿ ತರುವಾಯ ಅಗೆದು ಗೊಬ್ಬರ ಕೊಡುವುದು ಲೇಸು.

 ಕೊಯ್ಲು: ಕಾಫಿಗಿಡ ನೆಟ್ಟ ಮೂರು ವರ್ಷದ ತರುವಾಯ ಫಲ ಕೊಡಲು ಪ್ರಾರಂಭವಾಗುತ್ತದೆ. ಆದರೆ ಮೂರನೆಯ ವರ್ಷದಲ್ಲಿ ಇಳುವರಿಯನ್ನು ತೆಗೆದುಕೊಳ್ಳವುದು ಕಾಫಿ ಸಸ್ಯಗಳ ಹಿತದೃಷ್ಟಿಯಿಂದ ಒಳ್ಳೆಯದಲ್ಲ. ಮೂರನೆಯ ವರ್ಷದಲ್ಲಿ ಬಿಟ್ಟ ಹೂವನ್ನು ತೆಗೆದುಹಾಕಿ ಕಾಫಿ ಗಿಡಗಳು ದಷ್ಟಪುಷ್ಟವಾಗಿ ಬೆಳೆಯಲು ಮಾರ್ಗ ಮಾಡಿಕೊಡುತ್ತಾರೆ. ನಾಲ್ಕನೆಯ ಅಥವಾ ಕೆಲವು ಸಾರಿ ಐದನೆಯ ವರ್ಷದಿಂದ ಫಸಲನ್ನು ತೆಗೆದುಕೊಳ್ಳುತ್ತಾರೆ. ಕಾಫಿ ಗಿಡದ ಆಯುಷ್ಯ ಸುಮಾರು 30-50 ವರ್ಷಗಳು. ಮಾರ್ಚಿ-ಏಪ್ರಿಲ್ ತಿಂಗಳಲ್ಲೂ ಹೂ ಬಿಟ್ಟು ಅಕ್ಟೋಬರ್-ನವಂಬರ್ ತಿಂಗಳಲ್ಲಿ ಫಸಲು ಕೊಯ್ಲಿಗೆ ಬರುತ್ತದೆ. ಚೆನ್ನಾಗಿ ಹಣ್ಣಾಗಿರುವ ಕಾಫಿಯನ್ನು ಮಾತ್ರ ಬಿಡಿಸಬೇಕು. ಕಾಯಿಗಳು ಹಣ್ಣಾದಂತೆಲ್ಲ ಬಿಡಿಸುತ್ತಿರಬೇಕು. ಹಣ್ಣಾಗಿ ಉದುರಿ ಹೋದವನ್ನು ಆರಿಸಿಕೊಳ್ಳವುದು ರೂಢಿಯಲ್ಲಿದೆ. ಡಿಸೆಂಬರ್ ತಿಂಗಳಲ್ಲಿ ಹೆಚ್ಚು ಭಾಗದ ಕೊಯ್ಲ ಮುಗಿದು ಹೋಗುತ್ತದೆ.

 ಇಳುವರಿ: ಇದು ತಳಿ ಹಾಗೂ ತೋಟದ ವಯಸ್ಸನ್ನೂ ಭೂಮಿಯ ಸಾರವನ್ನೂ ಅವಲಂಬಿಸಿದೆ. ಉತ್ಕøಷ್ಟವಾದ ಅರ್ಯಾಬಿಕ ಕಾಫಿ ಬಿತ್ತನೆಯಲ್ಲಿ ಎಕರೆಗೆ 200-300 ಪೌಂಡುಗಳಷ್ಟು ಹದ ಮಾಡಿದ ಬೀಜ ವರ್ಷವೊಂದಕ್ಕೆ ಸಿಕ್ಕುತ್ತವೆ. ಕೆಳದರ್ಜೆ ಕಾಫಿಗಳು ಎಕರೆಗೆ 1,200 ಪೌಂಡುಗಳಷ್ಟು ಹದ ಮಾಡಿದ ಕಾಫಿ ಬೀಜಗಳನ್ನು ಕೊಡುತ್ತವೆ. ಒಂದು ಅರ್ಯಾಬಿಕ ಕಾಫಿಯ ಗಿಡ ವರ್ಷವೊಂದಕ್ಕೆ 5-25 ಪೌಂಡುಗಳಷ್ಟು ಕಾಫಿಬೀಜವನ್ನು ಕೊಡುತ್ತದೆ. ರೊಬಸ್ಟ ಕಾಫಿ ಎಕರೆಗೆ ಅತ್ಯಂತ ಹೆಚ್ಚಿನ ಇಳುವರಿಯಾಗಿ 2,000 ಪೌಂಡುಗಳನ್ನು ಕೊಡುತ್ತದೆ. ಇದರ ಸರಾಸರಿ ಇಳುವರಿ ಎಕರೆಗೆ 400-500 ಪೌಂಡುಗಳು. ಗಿಡಗಳಿಂದ ಕೊಯ್ದ ಕಾಫಿಯ ಹಣ್ಣುಗಳನ್ನು ಹದ ಮಾಡದೆ ಉಪಯೋಗಿಸುವುದು ಸಾಧ್ಯವಿಲ್ಲ. ಕಾಫಿ ಹಣ್ಣಿನ ಸಿಪ್ಪೆಗಳನ್ನು ತೆಗೆದು ಉಪಯೋಗಿಸುವ ಮಟ್ಟಕ್ಕೆ ಪರಿವರ್ತಿಸಬೇಕು. ಈ ಪರಿವರ್ತಿಸುವ ಪದ್ಧತಿಗೆ ಕಾಫಿಯನ್ನು ಹದ ಮಾಡುವುದು ಎಂದು ಹೆಸರು.

 ಮಾರುಕಟ್ಟೆಗೆ ಕಾಫಿಬೀಜವನ್ನು ಸಿದ್ಧ ಮಾಡುವುದು: ಗಿಡದಿಂದ ಕಾಫಿ ಹಣ್ಣುಗಳನ್ನು ಬಿಡಿಸಿದ ಮೇಲೆ ಅವುಗಳ ಮೇಲಿನ ಮತ್ತು ಒಳಗಿನ ಸಿಪ್ಪೆಗಳನ್ನು ತೆಗೆದು ಹದ ಮಾಡಬೇಕು. ಈ ಸಿಪ್ಪೆಯನ್ನು ಒಣಗಿಸುವುದರಿಂದಾಗಲೀ ನೀರಿನ ಸಹಾಯದಿಂದಾಗಲೀ ಕಾಫಿ ಹಣ್ಣನ್ನು ಕಳಚಬಹುದು. ಒಣಗಿಸಿ ಸಿಪ್ಪೆಯನ್ನು ತೆಗೆಯುವುದಕ್ಕೆ ಪಾರ್ಚ್‍ಮೆಂಟ್ ಕಾಫಿ ಎಂದು ಹೆಸರು.

 ಪಾರ್ಚ್‍ಮೆಂಟ್ ಕಾಫಿ: ಕಡಿಮೆ ವಿಸ್ತೀರ್ಣದಲ್ಲಿ ಕಾಫಿ ತೋಟವಿದ್ದು ಸಿಪ್ಪೆಯನ್ನು ನೀರಿನ ಸಹಾಯದಿಂದ ತೆಗೆಯಲು ಬೇಕಾದ ಅನುಕೂಲತೆಗಳು ಇಲ್ಲದೆ ಮತ್ತು ನೀರಿನ ಸೌಕರ್ಯವಿಲ್ಲದೆ ಇರುವ ಕಡೆಗಳಲ್ಲಿ ಹಣ್ಣನ್ನು ಒಣಗಿಸಿ ಹದ ಮಾಡುತ್ತಾರೆ. ಕಾಫಿ ಹಣ್ಣನ್ನು ಗಿಡದಿಂದ ಬಿಡಿಸಿದ ಮೇಲೆ ಗಾರೆ ಅಥವಾ ಸಿಮೆಂಟಿನ ನೆಲದ ಮೇಲೆ ಬಿಸಿಲಿಗೆ ಹಾಕಿ 2-3 ವಾರಗಳ ಕಾಲ ಒಣಗಿಸಬೇಕು. ಮೇಲಿನ ಸಿಪ್ಪೆ ಬಿಸಿಲಿಗೆ ಸಿಕ್ಕಿ ಕಪ್ಪಗಾಗಿ ತೇವಾಂಶ ಇಂಗಿಹೋಗುತ್ತದೆ. ಅನಂತರ ಮರದ ಕೊಡತಿ ಅಥವಾ ಕಲ್ಲಿನ ಗಂಡುಗಳಿಂದ ಒಣಗಿದ ಬೀಜಗಳ ಸಿಪ್ಪೆಯನ್ನು ತೆಗೆದು ಹದ ಮಾಡುವ ಯಂತ್ರಕ್ಕೆ ಕಳುಹಿಸಬೇಕು.

 ನೀರಿನ ಸಹಾಯದಿಂದ ಸಿಪ್ಪೆಯನ್ನು ತೆಗೆಯುವುದು: ಹಣ್ಣನ್ನು ಕೊಯ್ದ ಮೇಲೆ ನೀರಿನಲ್ಲಿ ಹಾಕಿ ಭಾರವಾಗಿ ನೀರಿನಲ್ಲಿ ಮುಳುಗುವ ಹಣ್ಣುಗಳನ್ನು ಯಂತ್ರಕ್ಕೆ ಹಾಕಿ ಸಿಪ್ಪೆಯನ್ನು ತೆಗೆದುಹಾಕಬೇಕು. ಸಿಪ್ಪೆ ತೆಗೆದು ಬೀಜಗಳನ್ನು ಹರಿಯುತ್ತಿರುವ ನೀರಿಗೆ ಹಾಕಿ ಉಜ್ಜಿ ಲೋಳೆಯನ್ನು ತೆಗೆಯಬೇಕು. ಜರಡಿಗಳಲ್ಲಿ ನೂಕಿ ಗಾತ್ರಕ್ಕೆ ತಕ್ಕಹಾಗೆ ವಿವಿಧ ಗುಂಪುಗಳನ್ನಾಗಿ ಮಾಡಬೇಕು.

 ರೋಗಗಳು ಮತ್ತು ಕೀಟಗಳು: ಕಾಫಿಗೆ ಅನೇಕ ರೋಗಗಳು ತಗಲುತ್ತವೆ. ಇವುಗಳಲ್ಲಿ ಹೆಮಿಲಿಯ ವೆಸ್ಟಟ್ರಿಕ್ಸ್‍ನಿಂದ ಹರಡುವ ಬೂಷ್ಟು ರೋಗ ಮುಖ್ಯವಾದುದು. ಇದು ಹಿಂದೆ ಸಿಂಹಳದ್ವೀಪ ಮತ್ತು ದಕ್ಷಿಣ ಭಾರತದ ಅನೇಕ ಭಾಗಗಳಲ್ಲಿ ಕಾಫಿ ಬೆಳೆಯನ್ನೇ ನಾಶಮಾಡಿತ್ತು. ಈ ರೋಗ ಕಾಫಿಗೆ ತಗುಲಿದ ಮೇಲೆ ಕಾಫಿಯ ಎಲೆಯ ಕೆಳಭಾಗದಲ್ಲಿ ಕೇಸರಿ-ಹಳದಿ ಮಚ್ಚೆಗಳು ಬರುತ್ತವೆ. ಆಮೇಲೆ ಎಲೆಗಳು ಬಿದ್ದು ಹೋಗುತ್ತವೆ. ಇದರಿಂದ ಗಿಡ ಕ್ಷೀಣವಾಗಿ ಕಾಫಿಬೀಜದ ಉತ್ಪತ್ತಿಕಡಿಮೆಯಾಗುತ್ತದೆ. ಕೊಲ್ಲೆಟೋಟ್ರೈಕಮ್ ಕಾಫಿಯಾನಮ್ ಎಂಬ ಶಿಲೀಂಧ್ರ ಡೈ ಬ್ಯಾಕ್ ಮತ್ತು ಬ್ಲೈಟ್ ರೋಗಗಳನ್ನು ಹರಡುತ್ತದೆ. ಇದರಿಂದ ಎಲೆ ಮತ್ತು ಕಾಂಡಗಳ ಮೇಲೆ ಕಂದುಬಣ್ಣದ ಮಚ್ಚೆಗಳಾಗಿ ಎಲೆಗಳು ಬೀಳುತ್ತವೆ. ಮತ್ತು ಕಾಫಿ ಬೀಜಗಳು ಕಪ್ಪಾಗಿ ಕೊಳೆಯುತ್ತವೆ. ಕಾರ್ಟಿಕಂ ಕೊಳೆರೋಗ ಎಂಬ ಶಿಲೀಂಧ್ರ ಕೊಳೆರೋಗವನ್ನು ಹರಡುತ್ತದೆ. ಈ ರೋಗ ಎಲೆ, ಕಾಂಡ ಮತ್ತು ಹಣ್ಣುಗಳನ್ನು ಕೊಳೆಸಿ ಸಾಯಿಸುತ್ತದೆ. ಸರ್‍ಕೊಸ್ಪೊರ ಕಾಫಿಕೊಲ (ಬ್ರೌನ್ ಲೀಫ್ ಸ್ಟಾಟ್) ಎಂಬ ರೋಗವನ್ನು ಎಲೆಗಳು ಮತ್ತು ಹಣ್ಣುಗಳಿಗೆ ಹರಡುತ್ತದೆ. ಈ ರೋಗದಿಂದ ಹಣ್ಣುಗಳು ಕಪ್ಪಾಗಿ ಕೊನೆಗೆ ಬಿದ್ದುಹೋಗುತ್ತವೆ. ರೈeóÉೂಕ್ಟೋನಿಯ ಮತ್ತು ಪ್ಯೂಸೇರಿಯಂಗಳಿಂದ ನರ್ಸರಿ ಕಾಲರ್ ರಾಟ್ ಎಂಬ ರೋಗ ಬರುತ್ತದೆ. ಪೋಮ್ಸ್ ನಾಕ್ಸಿಯಸ್ ಎಂಬುದು ಸ್ಟಂಪ್‍ರಾಟ್ ಅಥವಾ ಬ್ರೌನ್ ರಾಟ್ ಎಂಬ ರೋಗಗಳನ್ನು ಹರಡುತ್ತದೆ. ಕಾ. ಅರ್ಯಾಬಿಕ ಗಿಡವನ್ನು ಮೆಲಾಯಿಡೊಗೈಸಿ ಜಾತಿಯ ಹೆಣ್ಣು ನೆಮ ಟೋಡ್ ಹುಳುಗಳು ಬೇರಿನ ಒಳಗಡೆ ಸೇರಿಕೊಂಡು ಗಂಟು ಮಾಡುತ್ತವೆ. ಇದರಿಂದ ಎಲೆಗಳು ಮಾಸಲು ಹಸಿರಾಗಿ ಕೊನೆಗೆ ಉದುರಿ ಹೋಗುತ್ತವೆ. ಸಾಮಾನ್ಯವಾಗಿ ಈ ನೆಮಟೋಡುಗಳು ನರ್ಸರಿಯ ಗಿಡಗಳನ್ನು ಹಾಳು ಮಾಡುತ್ತವೆ. ಇದರ ಜೊತೆಗೆ ಅನೇಕ ರೀತಿಯ ನೆಮಟೋಡುಗಳು ಕಾಫಿಬೆಳೆಯನ್ನು ನಾಶಮಾಡುತ್ತವೆ. ಬ್ರೀವಿಪೇಲಸ್ ಆಬ್‍ವೇಟಸ್ ಮತ್ತು ಬ್ರೀವಿಪೇಲಸ್ ಪೊನಿಸಿಸ್ ಎಂಬ ಮೈಟುಗಳ ಜಾತಿಯ ಕೀಟಗಳು ಕಾಫಿ ಎಲೆಗಳ ಮೇಲೆ ಸೇರಿಕೊಂಡು ಎಲೆಗಳನ್ನು ಬೂದಿ-ಕಂದು ಬಣ್ಣ ಅಥವಾ ಕೆಂಪು-ಕಂದು ಬಣ್ಣಕ್ಕೆ ತಿರುಗಿಸುತ್ತವೆ. ಇದರಿಂದ ಎಲೆಗಳು ಬಿದ್ದು ಹಣ್ಣು ಬಿಡುವುದು ಕಡಿಮೆಯಾಗುತ್ತವೆ. ಗ್ಸೈಲೊಬೋರಸ್ ಮಾರ್‍ಸ್ಟಾಟಿ ಎಂಬ ಜೀರುಂಡೆಯ ಡಿಂಭಗಳು ಮುಖ್ಯವಾಗಿ ಕಾ. ರೊಬಸ್ಟದ ಎಳೆಯ ರೆಂಬೆ ಮತ್ತು ಎಲೆಯ ತೋಟ್ಟುಗಳನ್ನು ತೂತು ಮಾಡುತ್ತವೆ. ಈ ಭಾಗಗಳು ಬೇಸಿಗೆಯಲ್ಲ ಒಣಗಿ ಹೋಗಿ ಸಾಯುತ್ತವೆ. ಕಾಕಸ್ ವಿರಿಡಿಸ್ ಎಂಬ ಹಸಿರು ತಿಗಣೆ ಎಳೆಯ ಗಿಡಗಳಿಂದ ರಸವನ್ನು ಹೀರುತ್ತದೆ. ಆಮೇಲೆ ಗಿಡದ ಕಾಂಡ ಮತ್ತು ಎಲೆಗಳಿಗೆ ಪಾಚಿ ಕಟ್ಟಿದಂತಾಗಿ ಅವುಗಳ ಬೆಳೆವಣಿಗೆ ಕುಂಠಿತವಾಗುತ್ತದೆ. ಹೊಲೊಟ್ರಿಕಿಯ ಕನ್‍ಫರ್ಟ ಎಂಬ ಜೀರುಂಡೆಯ ಡಿಂಭಗಳು ಕಾಫಿಯ ಬೇರುಗಳನ್ನು ಹಾಳು ಮಾಡಿ ನರ್ಸರಿಯಲ್ಲಿ ಸಸಿಗಳನ್ನು ಸಾಯಿಸುತ್ತವೆ. ದೊಡ್ಡ ಗಿಡಗಳಲ್ಲಿ ಎಲೆಗಳು ಹಳದಿಯಾಗುತ್ತವೆ. ಥ್ರಿಪ್ಸ್ ಎಂಬ ಕೀಟಗಳು ಎಳೆಯ ಕಾಂಡ ಮತ್ತು ಎಲೆಗಳ ಮೇಲೆ ಸೇರಿಕೊಂಡು ಎಲೆಯ ಕೆಳಭಾಗಗಳನ್ನು ಮಾಸಲು ಕಂದುಬಣ್ಣದಿಂದ ಬೂದಿಬಣ್ಣಕ್ಕೆ ತಿರುಗಿಸುತ್ತವೆ. ಕ್ರಮೇಣ ಈ ಎಲೆಗಳು ಬಿದ್ದು ಹಣ್ಣುಗಳ ಬೆಳೆವಣಿಗೆಗೆ ಅಡಚಣೆಯಾಗುತ್ತದೆ. ಬೇಸಗೆ ಕಾಲದಲ್ಲಿ ಈ ಕ್ರಿಮಿಗಳು ಹೆಚ್ಚಾಗಿ ಕಾಫಿ ಬೆಳೆಯನ್ನು ಹಾಳು ಮಾಡುತ್ತವೆ. ಅರಾಸೆರಸ್ ಕ್ಯಾಸಿಕ್ಯುಲೇಟಸ್ ಎಂಬ ಕ್ರಿಮಿಗಳು ಗಿಡದಲ್ಲಿರುವ ಹಣ್ಣುಗಳನ್ನು ಮತ್ತು ಶೇಖರಿಸುವ ಬೀಜಗಳನ್ನು ನಾಶಮಾಡುತ್ತವೆ.

 ಬೆರ್ರಿ ಮತ್ತು ಅದರಲ್ಲಿದುವ ಪದಾರ್ಥಗಳು: ಕಾಫಿ ಹಣ್ಣಿನಲ್ಲಿ ನಾಲ್ಕು ಸ್ಪಷ್ಟ ವಿಭಾಗಗಳಿವೆ. ಅವು ಅನುಕ್ರಮವಾಗಿ ಹೊರಸಿಪ್ಪೆ, ಲೋಳೆಭಾಗ, ಪೊರೆ, ಬೀಜ, ಸಿಪ್ಪೆ ತೆಗೆದು ಅನಂತರ ಉಳಿಯುವ ಭಾಗವನ್ನು (ಸಾಮಾನ್ಯವಾಗಿ ಲೋಳೆಯನ್ನು ಒಣಗಿಸಿದ ಮೇಲೆ) ಬೆರ್ರಿ ಎಂದು ಕರೆಯುತ್ತಾರೆ. ಒಂದೊಂದು ಅರ್ಯಾಬಿಕ ಬೆರ್ರಿಯಲ್ಲಿಯೂ ಎರಡು ಬೇಳೆಗಳಿರುವುದು ವಾಡಿಕೆ. ಈ ಒಂದೊಂದು ಬೇಳೆಯೂ ಬಲು ತೆಳುವಾದ ಪೊರೆಯೊಳಗೆ ಬಂಧಿತವಾಗಿರುತ್ತದೆ. ಬೇಳೆಗಳ ಮಟ್ಟಸಭಾಗಗಳು ಒಂದರ ಮೇಲೊಂದು ಅಡಕವಾಗಿ ಅಳವಡಿಕೆಗೊಂಡಿರುತ್ತವೆ. ಉರುಟು ಭಾಗಗಳು ಪೂರ್ಣಗೊಂಡು ಬೆರ್ರಿಗೆ ಗುಂಡಗಿನ ಆಕಾರ ಲಭಿಸುತ್ತದೆ. ಪೂರ್ಣಮಾಗಿದ (ಆದರೆ ಒಣಗದಿರುವ) ಕಾಫಿ ಹಣ್ಣನ್ನು ಎರಡು ಬೆಟ್ಟುಗಳ ನಡುವೆ ಹಿಡಿದು ಹಿಸುಕಿದಾಗ ಸಿಪ್ಪೆ ಒಡೆದು ಎರಡು ಬೇಳೆಗಳೂ ಹೊರಬೀಳುತ್ತವೆ. ವಾಸ್ತವಿಕವಾಗಿ ಪೆಲ್ಪರ್ ಯಂತ್ರ (ನೀರಿನ ಸಹಾಯದಿಂದ) ಮಾಡುವುದು ಇದೇ ಕೆಲಸವನ್ನು. ಈ ಯಂತ್ರಕ್ಕೆ ಅಪಕ್ವವಾಗಿ ಅಥವಾ ಅತಿ ಪಕ್ವವಾಗಿ ಒಣಗಿದ ಕಾಫಿ ಹಣ್ಣುಗಳನ್ನು ಪೂರೈಸಿದಾಗ ಹಿಸಕುವ ಕ್ರಿಯೆ ಫಲಕಾರಿಯಾಗದೇ ಕಾಫಿ ಹಣ್ಣುಗಳು ಯಥಾ ರೂಪದಲ್ಲಿಯೋ ನಜ್ಜುಗುಜ್ಜಾಗಿಯೋ ಹೊರಬೀಳಬಹುದು.

 ಬೆರ್ರಿಗಳೆಲ್ಲವೂ ಎರಡು ಬೇಳೆಗಳನ್ನೇ ಒಳಗೊಂಡಿರಬೇಕೆಂದಿಲ್ಲ. ಕೆಲವು ಹಣ್ಣುಗಳು ಗಾತ್ರದಲ್ಲಿ ಸರಾಸರಿಗಿಂತ ಕಡಿಮೆ ಇರುವುದು ಸಾಧ್ಯ. ಇಂಥವುಗಳ ಒಳಗೆ ಎರಡು ಬೆಳೆಗಳ ಬದಲು ಒಂದೇ ಬೇಳೆ ಹೆಚ್ಚು ಬೆಳೆದು ಸರಿಸುಮಾರಾಗಿ ಗುಂಡಗಿನ ಆಕಾರ ತಳೆದಿರುವುದನ್ನು ಕಾಣುತ್ತೇವೆ. ಪ್ರಾರಂಭದಲ್ಲಿ ಇದರಲ್ಲೂ ಎರಡು ಬೇಳೆಗಳ ಉತ್ಪತ್ತಿಗೆ ಬೇಕಾದ ಮೂಲದ್ರವ್ಯಗಳು ಇದ್ದಿರಬೇಕು. ಆದರೆ ಏನೋ ಪ್ರಮಾದದಿಂದ ಒಂದು ಅಂಶ ಫಲಿತವಾಗದೇ ಉಳಿದ ಒಂದು ಬೇಳೆಯೇ ಹಣ್ಣಿನ ಒಳಗಿನ ಅವಕಾಶದಲ್ಲಿ ಬೆಳೆಯುವ ಪರಿಸ್ಥಿತಿ ತಲೆದೋರಿರಬೇಕು. ಇಂಥ ಒಂದೇ ಬೇಳೆಯ ಕಾಫಿಬೀಜಗಳಿಗೆ ಪೀಬೆರ್ರಿ ಎಂದು ಹೆಸರು. ಪಲ್ಪರಿನಿಂದ ಹೊರಬಂದ ಬೀಜಗಳನ್ನು ಒಣಗಿಸಿದ ತರುವಾಯ ಪೀಬೆರ್ರಿಗಳನ್ನು ಪ್ರತ್ಯೇಕಗೊಳಿಸುತ್ತಾರೆ. ಬೇಳೆಯನ್ನು ಯಾಂತ್ರಿಕವಾಗಿ ಹುರಿಯುವ ವಿಧಾನ ಬಳಕೆ ಇಲ್ಲದ ಕಡೆಗಳಲ್ಲಿ-ಎಂದರೆ ಮನುಷ್ಯ ಶಕ್ತಿಯಿಂದ ಬೇಳೆಯನ್ನು ಹುರಿಯುವ ವಿಧಾನ ಬಳಕೆ ಇರುವಲ್ಲಿ-ಪೀಬೆರ್ರಿ ಬೀಜಗಳಿಗೆ ಪ್ರಾಶಸ್ತ್ಯ ಹೆಚ್ಚು. ಪೀಬೆರ್ರಿ ಕಾಫಿ ಪಾನೀಯ ಸಾಮಾನ್ಯ ಬೇಳೆಗಳಿಂದ ಮಾಡಿದ ಪಾನೀಯಕ್ಕಿಂತ ಹೆಚ್ಚು ರುಚಿಕರವೂ ಸುವಾಸನಯುಕ್ತವೂ ಆಗಿದೆಯೆಂದು ಹೇಳುವುದುಂಟು.

 ಪೀಬೆರ್ರಿ ಸಾಮಾನ್ಯ ಕಾಫಿಯ ಕುಬ್ಜ ರೂಪವಾದರೆ ಎಲಿಫೆಂಟ್ ಎನ್ನುವುದು ಅದರ ದೈತ್ಯರೂಪ. ಎಲಿಫೆಂಟ್ ವಿಧದ ಕಾಫಿಯಲ್ಲಿ ಎರಡು ಬೇಳೆಗಳೂ ಒಂದಾಗಿ ಬಂಧಿತವಾಗಿ ಚೆನ್ನಾಗಿ ಬೆಳೆದಿರುತ್ತವೆ. ಈ ಅತಿ ಬೆಳೆವಣಿಗೆಯ ಪರಿಣಾಮವಾಗಿ ಅವು ಪೊರೆಯನ್ನು ಭೇದಿಸಿ ಹೊರಚಾಚಿರುವುದೂ ಉಂಟು.

 ಮಾರುಕಟ್ಟೆಗೆ ಕಾಫಿಬೇಳೆಗಳನ್ನು ರಫ್ತು ಮಾಡುವ ಮೊದಲು ಪ್ರೀಬೆರ್ರಿ ಮತ್ತು ಎಲಿಫೆಂಟ್ ಬೀಜಗಳನ್ನು ಬೇರ್ಪಡಿಸುತ್ತಾರೆ. ಉಳಿಯುವ ಸರಾಸರಿ ಬೇಳೆಗಳನ್ನು ಗಾತ್ರ, ವರ್ಣ, ಬೆಳೆದ ಸ್ಥಳ ಮುಂತಾದ ಅಂಶಗಳನ್ನು ಆಧರಿಸಿ ಎ,ಬಿ,ಸಿ ದರ್ಜೆಗಳಾಗಿ ವಿಂಗಡಿಸಿ ಬೇರೆಬೇರೆಯಾಗಿ ಚೀಲಗಳಲ್ಲಿ ತುಂಬುತ್ತಾರೆ ಅಂತಿಮವಾಗಿ ಈ ವರ್ಗೀಕರಣ ಗ್ರಾಹಕರ ಒಲವು, ಆಸಕ್ತಿಗಳನ್ನು ಅವಲಂಬಿಸಿರುತ್ತದೆ.

 ಕಾಫಿಯ ಬೀಜದಲ್ಲಿರುವ ಅನೇಕ ಅಂಶಗಳು ಒಂದೇ ಸಮ ಇರುವುದಿಲ್ಲವಾದ ಕಾರಣ, ಭೂಮಿಯ ಸಾರದ ವೈತ್ಯಾಸ, ಹವಾಗುಣ, ಹಣ್ಣು ಮಾಗುವಿಕೆ ಮತ್ತು ಹದಮಾಡುವಿಕೆ-ಈ ಅಂಶಗಳ ಮೇಲೆ ಬೀಜಗಳಲ್ಲಿ ವ್ಯತ್ಯಾಸ ಕಾಣಬಹುದು. ಸಾಮಾನ್ಯವಾಗಿ ಈ ಕೆಳಗಿರುವ ಅಂಶಗಳು ಗಮನಾರ್ಹ.

 

ವಿವಿಧ ಅಂಶಗಳು

  

ಹಸಿರು

ಬೀಜದಲ್ಲಿ 

ಸೇPq

ಹುರಿz

ಬೀಜದಲ್ಲಿ ಸೇPq

 

ನೀರಿನ ಅಂಶ

  

30-35

22-62

ಬೂದಿ

  

3-00

4-03

ಕ್ಯಾಫೀನ್

  

1-23

1-20

ಒgಟ ನಾರು

  

24-00

13-03

qಕ್ಸ್‍ಟ್ರೋಸ್

  

0-86

-

ಈxg ಎಕ್ಸ್‍ಟ್ರ್ಯಾಕ್ಟ್

  

11-80

13-75

ತೇವಾಂಶ

  

-

2-16

ಸಸಾರಜನP ಪದಾರ್ಥಗಳು

  

12-64

-

ಇvg ಸಸಾರಜನPz ಡಿ

  

19-30

-

ಸಸಾರಜನP

  

-

2-27

ಸಕ್ಕg

  

8-62

0-75`

ಟ್ಯಾನಿP ಆಮ್ಲ

  

9-02

-

ನೀರು

  

10-73

-

 

 ಕಾಫಿ ಪಾನೀಯ: ಆಯ್ದ ಕಾಫಿಬೇಳೆಗಳನ್ನು ಹಾಳಿತವಾಗಿ ಹುರಿದು ಪುಡಿ ಮಾಡಿ ಸಾಮಾನ್ಯವಾಗಿ ಕಾಫಿಪುಡಿಯನ್ನು ತಯಾರಿಸುತ್ತಾರೆ. ದಕ್ಷಿಣ ಭಾರತದಲ್ಲಿ ಅರ್ಯಾಬಿಕ ಕಾಫಿಯನ್ನೇ ಜನರು ಅಪೇಕ್ಷಿಸುತ್ತಾರೆ. ಆದರೆ ಕಾಫಿ ಪಾನೀಯಕ್ಕೆ ಮಂದತ್ವ ಬರಲು ಅಥವಾ ಕಹಿಯ ರೇಖೆ ಒದಗಲು ಯುಕ್ತ ಪ್ರಮಾಣದಲ್ಲಿ ಹುರಿದ ಚಿಕೋರಿಯನ್ನೋ ಹುರಿದು ರೊಬಸ್ಟ ಕಾಫಿಬೇಳೆಗಳನ್ನೊ ಮಿಶ್ರಮಾಡಿ ಒಟ್ಟಿಗೆ ಪುಡಿ ಮಾಡುವುದು ವಾಡಿಕೆಯಲ್ಲಿದೆ. ಒಂದೊಂದು ನಮೂನೆ ಮಿಶ್ರಮಾಡಿ ಒಂದೊಂದು ಪರಿಮಳ, ಒಂದೊಂದು ಮಂದತ್ವ ಪ್ರಾಪ್ತವಾಗಿ ಕಾಫಿತನವೆಂಬುದೊಂದು ವಿಶಿಷ್ಟ ಗುಣವಾಗಿ ಪರಿಣಮಿಸುವುದು. ಕಾಫಿಪುಡಿಯಿಂದ ಕಷಾಯವನ್ನು (ಡಿಕಾಕ್ಷನ್) ಬಟ್ಟಿ ಇಳಿಸಲು ಹಲವಾರು ವಿಧಾನಗಳು ಚಾಲ್ತಿಯಲ್ಲಿವೆ. ಕುದಿಯುತ್ತಿರುವ ಬೆಲ್ಲ ಮತ್ತು ನೀರಿನ ಮಿಶ್ರಣಕ್ಕೆ ಕಾಫಿಪುಡಿ ಹಾಕಿ ಅದನ್ನು ಇಳಿಸಿಟ್ಟು ಸ್ವಲ್ಪ ಕಾಲಾನಂತರ ಮೇಲಿನ ತಿಳಿಯನ್ನು ಬಗ್ಗಿಸಿಯೋ ದಪ್ಪ ಬಟ್ಟೆಯ ಮೂಲಕ ದ್ರವವನ್ನು ಆರಿಸಿಯೋ ಕಾಫಿ ಗಸಿ ಮಿಶ್ರವಾಗಿಲ್ಲದೆ ಕಷಾಯವನ್ನು ಪ್ರತ್ಯೇಕಿಸುತ್ತಾರೆ. ಇದಕ್ಕೆ ಕಾಸಿದ ಹಾಲನ್ನು ಯುಕ್ತ ಪ್ರಮಾಣದಲ್ಲಿ ಸೇರಿಸಿ ಪಾನೀಯವನ್ನು ಸಿದ್ಧಗೊಳಿಸುತ್ತಾರೆ. ಬರೇ ಕುದಿಯುವ ನೀರಿಗೆ ಕಾಫಿಪುಡಿ ಹಾಕಿ ಮೇಲಿನ ಕ್ರಮದಲ್ಲಿ ಸೋಸಿ ಅದಕ್ಕೆ ಹಾಲು ಸಕ್ಕರೆ ಬೆರೆಸಿ ಪಾನೀಯವನ್ನು ತಯಾರಿಸುವ ಕ್ರಮವೂ ಉಂಟು. ಇವು ಸಾಮಾನ್ಯ ವಿಧಾನಗಳಾದರೆ ಪರಿಷ್ಕøತ ವಿಧಾನಗಳಲ್ಲಿ ಎರಡು ಮುಖ್ಯವಾದವನ್ನು ಇಲ್ಲಿ ಹೆಸರಿಸಬಹುದು. ಮೊದಲನೆಯದು ಸೋಸು (ಫಿಲ್ಟರ್) ಕಾಫಿ. ಇದರಲ್ಲಿ ಬಳಸುವ ಪಾತ್ರೆಯಲ್ಲಿ ಎರಡು ಭಾಗಗಳಿವೆ. ಮೇಲಿನದರ ತಳದಲ್ಲಿ ಹಲವಾರು ಚಿಕ್ಕ ರಂಧ್ರಗಳನ್ನು ಕೊರೆದಿರುತ್ತಾರೆ. ಅದರಲ್ಲಿ ಕಾಫಿಪುಡಿಯನ್ನು ತುಂಬಿ ಅದರ ಮೇಲೆ ಸರಂಧ್ರವಾದ ಮತ್ತು ಉದ್ದವಾದ ಹಿಡಿಯಿರುವ ಫಲಕವನ್ನು ಲಘುವಾಗಿ ಕೂರಿಸುತ್ತಾರೆ. ಈ ಪಾತ್ರೆಗೆ ಒಂದು ಮುಚ್ಚಳವಿದೆ. ಇದರ ತಳಭಾಗಕ್ಕೆ ಸರಿಯಾಗಿ ಅಡಕವಾಗುವಂತೆ ಇನ್ನೊಂದು ಸಮಾನ ಗಾತ್ರದ ಪಾತ್ರೆಯಿದೆ-ಮೇಲಿನದರ ಒಳಗೆ ಸಾಕಷ್ಟು ಕುದಿನೀರನ್ನು ಹಂತಹಂತವಾಗಿ ಎರೆದು ಮುಚ್ಚಳ ಹಾಕಿಬಿಡುತ್ತಾರೆ, ಸ್ವಲ್ಪ ಕಾಲಾನಂತರ ಕೆಳಗಿನ ಪಾತ್ರೆಯಲ್ಲಿ ತಿಳಿಯಾದ ಕಾಫಿ ಕಷಾಯ ಸಂಗ್ರಹಿತವಾಗಿರುವುದು. ಎರಡನೆಯ ವಿಧಾನ ಧಿಡೀರ್ ಕಾಫಿ. ಇದರ ವಾಣಿಜ್ಯ ನಾಮ ಎಕ್ಸ್‍ಪ್ರೆಸ್ಸೊ ಕಾಫಿ. ಇದನ್ನು ತಯಾರಿಸುವ ಉಪಕರಣದಲ್ಲೂ ಎರಡು ಭಾಗಗಳಿವೆ. ತಳಭಾಗದ ಪಾತ್ರೆಯಲ್ಲಿ ನೀರನ್ನು ಹಾಕಿ ಅದನ್ನು ಕುದಿಸುತ್ತಾರೆ. ಆಗ ಉಗಿ ಅತಿ ಒತ್ತಡದಿಂದ ಮಧ್ಯಭಾಗದಲ್ಲಿರುವ ಕಾಫಿಪುಡಿ ಮೂಲಕ ಮೇಲಿನ ಭಾಗಕ್ಕೆ ಧಾವಿಸುತ್ತದೆ. ಅಲ್ಲಿ ಅದು ಬಾಷ್ಪೀಕರಿಸಿ ಕಾಫಿ ಕಷಾಯ ಸಂಗ್ರಹವಾಗುತ್ತದೆ.

 ಒಂದು ಉತ್ತಮ ಬಟ್ಟಲು ಕಾಫಿ ಪಾನೀಯವೆಂದರೆ ಬೇಳೆಯ ಆಯ್ಕೆ, ಹಾಳತವಾಗಿ ಹುರಿದು ಆಗಿಂದಾಗ ತಯಾರಿಸಿದ ಕಾಫಿಪುಡಿ. ನೀರು-ಪುಡಿ-ಹಾಲು-ಸಕ್ಕರೆ ಇವುಗಳ ಸಮತೂಕದ ಮಿಶ್ರಣ, ಅಂತಿಮವಾಗಿ ಗ್ರಾಹಕರ ರುಚಿಯ ಸೊಗಸು. ಒಂದೇ ಕಾಫಿ ಬೇರೆ ಬೇರೆ ಕಾಲದಲ್ಲಿ ಬೇರೆ ಬೇರೆ ವಿಧದ ರುಚಿಕೊಡುವುದು ಕುಡಿಯುವವನ ಆಯಾ ಕಾಲದ ಮನೋಧರ್ಮವನ್ನು ಅನುಸರಿಸಿ ಎಂಬುದು ಕಾಫಿ ಕುಡಿಯುವವರೆಲ್ಲರಿಗೂ ತಿಳಿದಿರುವ ಸಂಗತಿ.

 ಕಾಫಿ ಪಾನೀಯವನ್ನು ಸ್ವಂತವಾಗಿ ತಯಾರಿಸುವ ಈ ಯಾವ ತಾಪತ್ರಯವೂ ಬೇಡ, ಆದರೆ, ಉತ್ತಮ ಕಾಫಿ ಬೇಕು ಎನ್ನುವರಿಗೆ ಕ್ಷಿಪ್ರ ಕಾಫಿ, ಕ್ಷಣಕಾಲದಲ್ಲಿ ಕಾಫಿ ಎಂದು ಮುಂತಾದ ಸಿದ್ಧವಾದ ಕಾಫಿ ದೊರೆಯುತ್ತವೆ. ಕುದಿವ ನೀರಿಗೆ ಈ ಪುಡಿಗಳನ್ನು ಮಿಶ್ರಮಾಡಿ ಸಕ್ಕರೆ ಸೇರಿಸಿದರೆ ಪಾನೀಯ ಸಿದ್ಧವಾದಂತಾಯಿತು.    (ಡಿ.ಎಂ.; ಜಿ.ಬಿ.)

 ವೈದ್ಯಕ ಗುಣಗಳು: ಕಾಫಿಯಲ್ಲಿರುವ ಕ್ಷಾರರೊಪಿಯಾದ (ಆಲ್ಕಲಾಯ್ಡ್) ಕೆಫೀನ್ ಚಹ, ಕೋಲ ಪಾನೀಯಗಳಲ್ಲೂ ಇದೆ. ಕಾಫಿಯ ವೈದ್ಯಕ ಗುಣಗಳಿಗೂ ಪರಿಣಾಮಗಳಿಗೂ ಮುಖ್ಯ ಕಾರಣ ಅದರಲ್ಲಿನ ಕೆಫೀನ್, ಈ ರಾಸಾಯನಿಕ ಮನಸ್ಸಿನ ಯೋಚನೆಯ ಚಟುವಟಿಕೆಯನ್ನು ಚುರುಕುಗೊಳಿಸುತ್ತದೆ. ದಣಿವನ್ನು ಹೋಗಲಾಡಿಸಿವುದು ಇಲ್ಲವೇ ಮುಂದೂಡುವುದು. ಮನಸ್ಸು, ಮೈಗಳ ಮೇಲಿನ ಇದರ ಪರಿಣಾಮ ಒಬ್ಬೊಬ್ಬರಲ್ಲಿ ಒಂದೊಂದು ತೆರ. ದುಡಿವ ಬಲವನ್ನು ಹೆಚ್ಚಿಸಿ ಮನದ ದಣಿವನ್ನೂ ಕಳೆಯುತ್ತದೆ. ಬುದ್ದಿವಂತಿಕೆಯ ಕೆಲಸ ಮೈದಣಿವಿಂದಲೋ ಬೇಸರದಿಂದಲೋ ಕುಗ್ಗಿದ್ದರೆ ಕಾಫಿ ಸೇವನೆಯಿಂದ ಪಟುತ್ವ ಒದಗುತ್ತದೆ. ಮುಖ್ಯವಾಗಿ ಬೇಸರ, ದಣಿವು, ಗಮನಗೇಡು, ತೂಕಡಿಕೆಗಳನ್ನು ತಡೆಯುವುದು, ಆದರೆ ಮಿತಿಮೀರಿ ಕಾಫಿಯನ್ನು ಸೇವಿಸಿದರೆ ಕಳವಳ, ಒತ್ತಡ, ನಡುಕ, ತಬ್ಬಿಬ್ಬು, ತಲೆನೋವು, ಕೆಲಸದ ಕುಂದೂ ತೋರುವುದುಂಟು, ಗಂಡಿಗೆಯನ್ನು ಚೋದಿಸಿ ಕೆಫೀನ್ ಅದರ ಬಡಿತವನ್ನು ಜೋರಾಗಿಸುವುದು. ಮೈಯೆಲ್ಲ ಬೆವರಿಸುವುದಾದರೂ ರಕ್ತದ ಒತ್ತಡದ ಮೇಲಿನ ಪರಿಣಾಮ ಹೀಗೇ ಎನ್ನುವಂತಿಲ್ಲ. ಮಿದುಳಲ್ಲಿನ ರಕ್ತದ ಹರಿವನ್ನು ಕುಂದಿಸುತ್ತದೆ. ಗೂರಲಿನ ಉಬ್ಬಸ ತಗ್ಗಿಸುವುದು. ಕೆಫೀನ್ ದುರ್ಬಲ ಮೂತ್ರಕಾರಿ. ಜಠರ ರಸದ ಸುರಿತವನ್ನು ಇದು ಹೆಚ್ಚಿಸುವುದರಿಂದ ಹೊಟ್ಟೆಯಲ್ಲಿ ಹುಣ್ಣಿರುವವರು ಕಾಫಿ ಕುಡಿಯಬಾರದು. ಮಕ್ಕಳಿಗೆ ಕಾಫಿ ಒಳ್ಳೆಯದಲ್ಲ. ಕಾಫಿ ಕುಡಿದರೆ ನಿದ್ದೆ ಗೆಡುವುದನ್ನು ತಪ್ಪಿಸಲು ಕೆಫೀನ್ ತೆಗೆದು ಹಾಕಿದ ಕಾಫಿ ಇದೆ. ಇದು ಸುಮ್ಮನೆ ದುಬಾರಿ ಖರ್ಚಿನದಲ್ಲದೆ ಪೂರ್ತಿಯಾಗಿ ಅದನ್ನು ತೆಗೆವಂತಿಲ್ಲ. ಕಾಫಿ ಎಲ್ಲರಿಗೂ ರಾತ್ರಿ ನಿದ್ರೆ ಕೆಡಿಸದು. ಒಬ್ಬೊಬ್ಬರಿಗೆ ಒಂದೊಂದು ವಯಸ್ಸಿನಲ್ಲಿ ಒಂದೊಂದು ತೆರನಾಗಿ ತೋರಬಹುದು. ವಯಸ್ಸಾದಂತೆ ಹೆಚ್ಚಬಹುದು.   (ಡಿ.ಎಸ್.ಎಸ್.)

 ಭಾರತದಲ್ಲಿ ಕಾಫಿ: ಭಾರತದಲ್ಲಿನಕಾಫಿ ವ್ಯವಸಾಯದ ವ್ಯಾಪ್ತಿಯನ್ನು (1968-69) ಮುಂದಿನ ಪಟ್ಟಿಯಲ್ಲಿ ಕಾಣಿಸಿದೆ.

 

gಜ

ಅರ್ಯಾಬಿP

(ಹೆಕ್ಟೇರುಗಳಲ್ಲಿ)

ರೂಬಸ್ಟ

ಹೆಕ್ಟೇರುಗಳಲ್ಲಿ

ಮೊತ್ತ

(ಹೆಕ್ಟೇರುಗಳಲ್ಲಿ)

 

 

Pರ್ಣಾಟಕ

53,724

24,468

78,192

-ತಮಿಳುನಾಡು

21,796

1,960

23,756

ಕೇರಳ

2,812

25,027

27,839

ಆಂಧ್ರಪ್ರದೇಶ

458

11

469

ಆಸ್ಸಾಂ

143

22

165

ಒರಿಸ್ಸ

116

2

118

ಪಶ್ಚಿಮ ಂಗಾಳ

76

  

76

ಮಧ್ಯಪ್ರದೇಶ

44

  

44

ಮಹಾರಾಷ್ಟ್ರ

28

  

28

ಅಂಡಮಾನ್

6

  

6

ಮೊತ್ತ

79,203

51,490

1,30,693

 

ಭಾರತದಲ್ಲಿ ಕಾಫಿಯ ಉತ್ಪನ್ನವನ್ನು ಮುಂದಿನ ಪಟ್ಟಿಯಲ್ಲಿ ಕಾಣಿಸಿದೆ.

 

ಶ್ರಾಯ

  

ಅರ್ಯಾಬಿP

ಮೆಟಿP

ಟನ್ನುಗಳಲ್ಲಿ

ರೊಬಸ್ಟ

ಮೆಟಿP

ಟನ್ನುಗಳಲ್ಲಿ

ಮೊತ್ತ

ಮೆಟಿP

ಟನ್ನುಗಳಲ್ಲಿ

1960-61

  

39,526

28,643

68,169

1961-62

  

29,270

16,766

46,036

1962-63

  

33,923

22,294

56,217

1963-64

  

39,051

30,269

69,320

1964-65

  

42,304

18,597

60,901

1965-66

  

38,331

25,530

63,861

1966-67

  

41,850

36,623

78,473

1967-68

  

37,509

19,822

57,331

1968-69

  

49,700

23,800

73,500

1969-70

  

37,800

25,800

63,600

 

 1959ರಿಂದ 1969ರ ವೆರೆಗಿನ ಅವಧಿಯಲ್ಲಿ ಹೆಕ್ಟೇರೊಂದರ ಉತ್ಪನ್ನವಾದ ಕಾಫಿಯ ಪರಿಮಾಣವನ್ನು ಮುಂದಿನ ಪಟ್ಟಿಯಲ್ಲಿ ಕಾಣಿಸಿದೆ.

 

ಶ್ರಾಯ

  

ಅರ್ಯಾಬಿP

ಹೆಕ್ಟೇರೊಂzg

ಉತ್ಪನ್ನ,

Pಜಿಯಲ್ಲಿ

ರೊಬಸ್ಟ

ಹೆಕ್ಟೇರೊಂzg

ಉತ್ಪನ್ನ

Pಜಿಯಲ್ಲಿ

ಮೊತ್ತ

ಹೆಕ್ಟೇರೊಂzg

ಉತ್ಪನ್ನ

Pಜಿಯಲ್ಲಿ

1959-60

  

459

358

417

1960-61

  

559

377

567

1961-62

  

404

321

369

1962-63

  

465

418

445

1963-64

  

519

559

536

1964-65

  

545

357

469

1965-66

  

489

504

495

1966-67

  

539

728

613

1967-68

  

489

383

446

1968-69

  

628

462

562

 

 ಭಾರತದ ಕಾಫಿ ವ್ಯವಸಾಯ ಪ್ರದೇಶದ ಸುಮಾರು 60% ಅಂಶ ಕರ್ಣಾಟಕದಲ್ಲಿಯೇ ಇದೆ. ಕರ್ಣಾಟಕದಲ್ಲಿ ಕಾಫಿ ವ್ಯವಸಾಯದಲ್ಲಿ ನಿರತರಾಗಿರುವ ಕಾರ್ಮಿಕರ ಸರಾಸರಿ ದೈನಂದಿನ ಸಂಖ್ಯೆ 1,64,674. ಹೀಗೆ ಇದು ಕರ್ಣಾಟದ ಒಂದು ಪ್ರಮುಖ ಉದ್ಯಮವಾಗಿದೆ.

 ಮೇಲಿನ ಮೂರು ಪಟ್ಟಗಳಲ್ಲಿನ ವಿವರಗಳನ್ನು ಇಂಡಿಯನ್ ಕಾಫಿ ಎಂಬ ಮಾಸ ಪತ್ರಿಕೆಯ ಆಗಸ್ಟ್ 1971ರ ಸಂಚಿಕೆಯಿಂದ ಆಯ್ದಿದೆ. ಕಾಫಿಯ ವ್ಯಾಪಾರವನ್ನು ಕುರಿತ ವಿವರಗಳಿಗೆ (ನೋಡಿ- ಕಾಫಿ-ವ್ಯಾಪಾರ).  

 

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ